## Uredba o unutarnjem ustrojstvu Državnog zavoda za statistiku

### NN 74/2009 (29.6.2009.), Uredba o unutarnjem ustrojstvu Državnog zavoda za statistiku

VLADA REPUBLIKE HRVATSKE

1770

Na temelju članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 19. lipnja 2009. godine donijela

UREDBU

O UNUTARNJEM USTROJSTVU DRŽAVNOG ZAVODA ZA STATISTIKU

I. OSNOVNE ODREDBE

Članak 1.

Ovom Uredbom određuje se unutarnje ustrojstvo Državnog zavoda za statistiku (u daljnjem tekstu: Zavod), nazivi unutarnjih ustrojstvenih jedinica, njihov djelokrug, način upravljanja, te okvirni broj državnih službenika i namještenika Zavoda.

Članak 2.

Unutarnje ustrojstvo, upravljanje, kao i potreban broj državnih službenika i namještenika uređuje se na način da Zavod može obavljati upravne i stručne poslove koji su mu zakonom dani u nadležnost i djelokrug.

II. UNUTARNJE USTROJSTVO ZAVODA

Članak 3.

Za obavljanje poslova iz djelokruga Zavoda ustrojavaju se sljedeće unutarnje ustrojstvene jedinice:

Posebna ustrojstvena jedinica:

1. Kabinet ravnatelja

Samostalni odjeli:

2. Odjel za međunarodnu suradnju

3. Odjel za provedbu projekata

4. Odjel za unutarnju reviziju

5. Odjel za strategijski razvoj statističkog sustava

Sektori:

6. Sektor poslovnih statistika

7. Sektor poljoprivrede, šumarstva, ribarstva i zaštite okoliša

8. Sektor društvenih statistika

9. Sektor ekonomskih statistika

10. Sektor statističkih infrastruktura

11. Sektor informacija, usluga i publikacija

12. Sektor informatičkih tehnologija

13. Sektor pravnih, financijskih i općih poslova.

III. DJELOKRUG UNUTARNJIH USTROJSTVENIH JEDINICA ZAVODA

1. KABINET RAVNATELJA

Članak 4.

U Kabinetu ravnatelja obavljaju se protokolarni, stručni i administrativni poslovi za ravnatelja i zamjenika ravnatelja, poslovi u vezi s realizacijom programa aktivnosti ravnatelja i zamjenika ravnatelja, poslovi u vezi s odnosima s javnošću i sredstvima javnog priopćavanja, poslovi u vezi s kontaktima i komunikacijom s Hrvatskim saborom, Vladom Republike Hrvatske, drugim tijelima državne uprave i drugim pravnim i fizičkim osobama, poslovi utvrđivanja i provođenja politike planiranja i izvršenja, poslovi unutarnje kontrole, poslovi pribavljanja dokumentacije i materijala od ustrojstvenih jedinica Zavoda, te njihovog pravodobnog zaprimanja, rješavanja i dostavljanja, pohranu pošte označene određenim stupnjem tajnosti, izrađivanje i čuvanje zapisnika sa stručnih kolegija i drugih sastanaka, praćenje izvršenja obveza utvrđenih na stručnom kolegiju ravnatelja i Statističkom savjetu Republike Hrvatske, poslovi korespondencije, kao i drugi stručni i administrativni poslovi.

2. ODJEL ZA MEĐUNARODNU SURADNJU

Članak 5.

Odjel za međunarodnu suradnju obavlja stručne, savjetodavne i administrativne poslove u vezi s međunarodnom suradnjom, a posebice suradnjom s Eurostatom i Europskom unijom; potiče i sudjeluje u sklapanju međunarodnih ugovora o suradnji iz djelokruga Zavoda s međunarodnim statističkim uredima i drugim organizacijama i institucijama na način i uz uvjete utvrđene zakonom i aktima Vlade Republike Hrvatske o međunarodnoj statističkoj suradnji, obavlja koordinaciju i nadzor nad provedbom ugovora o međunarodnoj statističkoj suradnji; koordinira odnose međunarodne suradnje s ustrojstvenim jedinicama Zavoda; skrbi o predstavnicima međunarodne suradnje u Republici Hrvatskoj, koordinira njihove aktivnosti, obavlja i druge stručne i administrativne poslove u vezi s izvršavanjem ugovora o međunarodnoj suradnji. Odjel obavlja poslove organiziranja i koordiniranja popunjavanja Eurostatove baze usklađenosti SMIS+, kao temeljnog alata za praćenja stupnja usklađenosti s pravnom stečevinom Europske unije.

3. ODJEL ZA PROVEDBU PROJEKATA

Članak 6.

Odjel za provedbu projekata je jedinica za provedbu projekata (JPP) Zavoda koja obavlja poslove vezane za izravnu provedbu projekata koji se financiraju iz sredstava Europske unije, odnosno projekata financiranih iz sredstava zajmova i darovnica iz ostalih inozemnih izvora, a u suradnji sa Središnjom agencijom za financiranje i ugovaranje programa i projekata Europske unije (u daljnjem tekstu: Agencija) i tijelima nadležnima za strategiju i koordinaciju korištenja fondova Europske unije; poslove u vezi s pripremom i izradom projektne dokumentacije, sudjelovanje u postupcima nabave i izrada ugovora za projekte koji se financiraju iz sredstava Europske unije te sredstava međunarodnih organizacija, uključujući darovnice, u suradnji sa stručnim odjelima Zavoda; poslove vezane za administrativno i financijsko praćenje provedbe projekata (u izravnoj suradnji sa Agencijom) koji se financiraju iz sredstava Europske unije te sredstava međunarodnih organizacija, uključujući darovnice, u suradnji sa stručnim odjelima Zavoda; zaprima, vodi i čuva svu dokumentaciju u vezi s aktivnostima koje se financiraju iz sredstava Europske unije i darovnicama; obavlja poslove vezane za suradnju s vanjskim i unutarnjim nadzorom i revizijom nad projektima koji se financiraju iz sredstava Europske unije te sredstava međunarodnih organizacija, uključujući darovnice. Zadaća je ovog odjela da održi rezultate te institucionalno znanje i iskustvo stečeno provedbom pojedinog zajma i darovnice te da ostalim zaposlenicima Zavoda prenese stečena znanja i iskustva iz područja provedbe projekata financiranih iz sredstava zajmova i darovnica iz ostalih inozemnih izvora.

4. ODJEL ZA UNUTARNJU REVIZIJU

Članak 7.

Odjel za unutarnju reviziju provodi unutarnju reviziju u Zavodu, daje stručna mišljenja i ima savjetodavnu ulogu radi poboljšanja poslovanja Zavoda; procjenjuje sustave, procese i sustav unutarnjih kontrola na osnovi upravljanja rizicima; provodi unutarnje revizije u skladu s najboljom strukovnom praksom i standardima unutarnje revizije, usklađenima s Međunarodnim standardima unutarnje revizije i kodeksom strukovne etike unutarnjih revizora; testira, analizira i ocjenjuje sve poslovne funkcije iz nadležnosti Zavoda; provodi revizije korištenja predpristupnih programa i praćenje eventualnih nepravilnosti u korištenju predpristupnih programa; provodi pojedinačne unutarnje revizije i daje preporuke ravnatelju radi postizanja veće učinkovitosti i djelotvornosti sustava; izrađuje strateške i operativne planove revizije; obavlja posebne revizije na zahtjev ravnatelja ili prema potrebi; prati provedbu preporuka navedenih u izvješćima iz prethodno obavljenih revizija; izrađuje periodična i godišnja izvješća o radu samostalnog odjela i dostavlja ih nadležnim institucijama i osobama u skladu s važećim propisima; surađuje s Upravom za harmonizaciju unutarnje revizije i financijske kontrole Ministarstva financija, što uključuje i obvezu dostave strateških i godišnjih planova te godišnjeg izvješća nadležnoj ustrojstvenoj jedinici Ministarstva financija; prati i predlaže stalnu edukaciju unutarnjih revizora u skladu s Međunarodnim standardima unutarnje revizije; procjenjuje praćenje provedbe preporuka Državnog ureda za reviziju te obavlja ostale poslove iz svog djelokruga.

5. ODJEL ZA STRATEGIJSKI RAZVOJ STATISTIČKOG SUSTAVA

Članak 8.

Odjel za strategijski razvoj statističkog sustava je savjetodavno tijelo ravnatelja za područje strategijskog razvoja statističkog sustava. Odjel u suradnji sa statističkim odjelima Zavoda, nositeljima službene statistike, Hrvatskom narodnom bankom i drugim ovlaštenim tijelima koordinira i izrađuje sljedeće programske dokumente: Strategiju razvitka službene statistike Republike Hrvatske, Program statističkih aktivnosti Republike Hrvatske za višegodišnje razdoblje te za svaku godinu Godišnji provedbeni plan i Izvješće o izvršenju Godišnjeg provedbenog plana. Odjel prikuplja i analizira informacije o načinu razvitka statističkih sustava drugih zemalja, statističkog sustava Europske unije, kao i statističke funkcije UN-a. Predlaže ravnatelju pravce razvoja i primjene u statističkom sustavu Republike Hrvatske, kao i unaprjeđenja u poslovanju i ulozi Zavoda. Odjel surađuje s Eurostatom i drugim tijelima i međunarodnim organizacijama na poslovima razvoja i istraživanja službene statistike.

6. SEKTOR POSLOVNIH STATISTIKA

Članak 9.

Sektor poslovnih statistika obavlja sljedeće stručne poslove: izradu i razvoj metodologija, pripremu i provedbu statističkih istraživanja, obradu, objavu i prezentiranje dobivenih podataka, razvoj i primjenu nomenklatura, klasifikacija i statističkih standarda prema propisima Eurostata kojima se osigurava usporedivost podataka i pokazatelja na nacionalnoj i međunarodnoj razini, pripremu i objavu stručno-metodoloških publikacija, sudjeluje u nacionalnoj i međunarodnoj stručnoj suradnji i koordinira rad u svrhu daljnjeg razvoja statistike u području proizvodnih i uslužnih statistika, statistika energije, informacijskog društva, robne razmjene s inozemstvom, turizma, transporta i komunikacija. Statistička istraživanja provode se u tjednoj, mjesečnoj, tromjesečnoj, godišnjoj i višegodišnjoj periodici. Rezultati kratkoročnih i strukturnih poslovnih istraživanja, anketa i periodičnih popisa osiguravaju podatke i statističke pokazatelje iz područja rada niže navedenih odjela.

U Sektoru poslovnih statistika ustrojavaju se:

6.1. Odjel strukturnih poslovnih statistika

6.2. Odjel statistike građevinarstva

6.3. Odjel statistike industrije, energije i informacijskog društva

6.4. Odjel statistike trgovine i ostalih usluga

6.5. Odjel statistike robne razmjene s inozemstvom

6.6. Odjel statistike turizma

6.7. Odjel statistike transporta i komunikacija.

6.1. Odjel strukturnih poslovnih statistika

Članak 10.

Odjel strukturnih poslovnih statistika obavlja sljedeće stručne poslove: samostalno i u suradnji sa drugim odjelima Zavoda priprema, izrađuje, razvija i objavljuje metodologije i klasifikacije za strukturne poslovne statistike, unutar svog djelokruga; odjel proizvodi, analizira i kompilira statističke podatke provedbom vlastitih strukturnih poslovnih istraživanja te korištenjem administrativnih izvora prilagođenih SPS metodologiji; odjel vrši potrebne procjene, objedinjavanje podataka i osigurava usporedivost na nacionalnoj i međunarodnoj razini, kompilaciju potrebnih izvedenih pokazatelja te publiciranje i diseminaciju statističkih podataka i strukturnih pokazatelja.

Odjel razvija metodologiju SPS-a u skladu sa zakonskom regulativom Europske unije, prema aneksima EU SPS Uredbe, implementacijskim uredbama i stručnim preporukama Eurostata. Odjel sudjeluje u nacionalnoj i međunarodnoj stručnoj suradnji te kontinuirano usklađuje metodologiju strukturnih poslovnih statistika s promjenama u relevantnoj regulativi Europske unije. Odjel surađuje sa državnim tijelima i administrativnim izvorima, proučava, istražuje i prati regulativu i stručnu literaturu vezano uz međunarodne i nacionalne standarde financijskog izvješćivanja, te osigurava njihovo prilagođavanje potrebama službene statistike a u cilju preuzimanja i kompilacije dijela potrebnih podataka te harmonizacije podataka iz različitih izvora.

Rezultati strukturnih poslovnih statistika osiguravaju podatke o zaposlenicima i troškovima radne snage, prihodima i rashodima, zalihama, porezima, investicijama te čine osnovu za izračun drugih izvedenih strukturnih pokazatelja gospodarstva Republike Hrvatske na nacionalnoj i regionalnoj razini.

6.2. Odjel statistike građevinarstva

Članak 11.

Odjel statistike građevinarstva obavlja sljedeće stručne poslove: pripremu, izradu i razvoj metodologija i klasifikacija, provedbu i obradu statističkih istraživanja, publiciranje i diseminaciju statističkih podataka i pokazatelja u vezi s provođenjem istraživanja za područje gospodarske djelatnosti građevinarstva. Rezultati istraživanja osiguravaju izradu kratkoročnih pokazatelja građevinarstva za velike, srednje i male poslovne subjekte kao što su indeks građevinske proizvodnje i narudžbi te podatke o građevinama za koja su izdana odobrenja za građenje; podatke o završenim zgradama i stanovima, o građevinama za koja su izdana odobrenja za uporabu, o srušenim zgradama sa stanovima i prenamjeni stambenog prostora u nestambeni, podatke o vrijednosti građevinskih radova prema vrstama građevina i radova te utrošenoga građevnog i pogonskog materijala i energije, podatke o cijenama prodanih novih stanova, kao i druge relevantne pokazatelje navedene statistike. Odjel razvija i primjenjuje međunarodno harmonizirane statističke standarde za statistiku građevinarstva i stanovanja.

6.3. Odjel statistike industrije, energije i informacijskog društva

Članak 12.

Odjel statistike industrije, energije i informacijskog društva obavlja sljedeće stručne poslove: priprema, izrađuje, objavljuje i razvija metodologije i klasifikacije za kratkoročne poslovne statistike industrijske proizvodnje, prometa i novih narudžbi industrije te cijena outputa industrije; PRODCOM statistike; statistika inputa u industrijsku proizvodnju za potrebe input-output tablica i statistike energije; poslovno-strukturne statistike industrije uključujući strane podružnice poduzeća u zemlji (inward FATS); statistike energije i informacijskog društva, u skladu s konceptom i propisima Eurostata te se skrbi o njihovom kontinuiranom usklađivanju pritom vodeći računa i o nacionalnim potrebama; planira i sudjeluje u izradi mjesečnih i godišnjih izvješća o izvršenim poslovima i drugih strateških dokumenata iz svog djelokruga. Statistička istraživanja provode se u mjesečnoj, tromjesečnoj, polugodišnjoj i godišnjoj dinamici. Odjel provođenjem kratkoročnih i strukturnih istraživanja osigurava podatke i statističke pokazatelje o stanju, strukturi i dinamici industrijske proizvodnje, prometa industrije, primljenih novih narudžbi, zaliha, zaposlenih osoba, proizvodnosti rada u industriji, cijena outputa industrije na domaćem i inozemnom tržištu te ukupnom indeksu cijena outputa industrije kao i podatke o strukturi, poslovanju i učinkovitosti industrijskih poduzeća i njihovih jedinica po vrsti djelatnosti, dodanoj vrijednosti industrijskih poduzeća i drugim pokazateljima poslovanja industrijskih poduzeća, pokazatelje o stranim podružnicama poduzeća u zemlji (inward FATS), pokazatelje o mogućim kapacitetima, internoj potrošnji, o inputu sirovina i materijala industrijskih poduzeća, pokazatelje za željezo i čelik sve u skladu sa zahtjevima Eurostata; pokazatelje za energiju, obnovljive izvore energije, cijene energenata, statističkoj energetskoj bilanci, te druge pokazatelje energije; pokazatelje o korištenju i investicijama u informacijske i komunikacijske tehnologije u poduzećima, kućanstvima i od strane pojedinca te druge pokazatelje o informacijskom društva; izrađuje metodološke radove i analize. U suradnji s Odjelom za provedbu projekata Odjel obavlja i poslove vezane uz izradu projektne dokumentacije i provedbu projekata koji se financiraju iz sredstava Europske unije te sredstava međunarodnih organizacija, uključujući darovnice.

Za obavljanje dijela poslova iz stavka 1. ovoga članka ustrojavaju se:

6.3.1. Odsjek kratkoročnih poslovnih statistika industrije

6.3.2. Odsjek proizvodnih i strukturnih statistika industrije

6.3.3. Odsjek statistika energije i informacijskog društva.

6.3.1. Odsjek kratkoročnih poslovnih statistika industrije

Članak 13.

Odsjek kratkoročnih poslovnih statistika industrije obavlja sljedeće stručne poslove: priprema, izrađuje i razvija metodologije i klasifikacije za kratkoročne poslovne statistike industrije u skladu s konceptom i propisima Eurostata te se skrbi o njihovom kontinuiranom usklađivanju pritom vodeći računa i o nacionalnim potrebama. Odsjek provodi kratkoročna uglavnom mjesečna statistička istraživanja prema godišnjem provedbenom planu i višegodišnjem programu u svrhu prikupljanja i/ili kompilacije, obrade i analize mjesečnih pokazatelja za izračunavanje indeksa industrijske proizvodnje, indeksa prometa u industriji i indeksa novih narudžbi u industriji u skladu s STS propisima Eurostata, a radi nacionalnih potreba još i mjesečne indekse industrijskih zaliha, zaposlenih osoba i proizvodnosti rada u industriji. Odsjek prati i primjenjuje međunarodne statističke standarde, dostavlja rezultate statističkih istraživanja Eurostatu, publicira i objavljuje rezultate statističkih istraživanja, izračunava vremenske serije i brine se o uvođenju novih kratkoročnih pokazatelja industrije u skladu sa zahtjevima Eurostata i nacionalnih korisnika, sudjeluje u definiranju i vođenju projekata iz svog djelokruga.

6.3.2. Odsjek proizvodnih i strukturnih statistika industrije

Članak 14.

Odsjek proizvodnih i strukturnih statistika industrije obavlja sljedeće stručne poslove: priprema, izrađuje i razvija metodologije i klasifikacije za PRODCOM statistike i statistike industrijskih repromaterijala, poslovno-strukturne statistike industrije u skladu s konceptom i propisima Eurostata te se skrbi o njihovom kontinuiranom usklađivanju pritom vodeći računa i o nacionalnim potrebama. Odsjek proizvodi i diseminira pokazatelje godišnjih istraživanja o inputima i outputima industrije na detaljnoj razini proizvoda/sirovina na temelju nacionalnih klasifikacija/nomenklaturama usklađenih s klasifikacijama Europske unije u okviru PRODCOM statistika o industrijskoj proizvodnji EU-a i u okviru REPRO statistika za potrebe analize inputa; godišnjim PRODCOM istraživanjem; Odsjek prikuplja, obrađuje, analizira i diseminira godišnje pokazatelje o količinama i vrijednostima industrijske proizvodnje prema PRODCOM listi, a radi nacionalnih potreba za sve proizvode po nacionalnoj nomenklaturi (NIP) i pokazatelje o mogućim kapacitetima, internoj potrošnji i zalihama; u okviru REPRO statistika o repromaterijalima industrije prikuplja, obrađuje, analizira i diseminira godišnje pokazatelje o inputu sirovina i materijala industrijskih poduzeća prema nomenklaturi sirovina koju izrađuje (NRMI); u okviru strukturno-poslovnih statistika industrije prikuplja i/ili kompilira, obrađuje, analizira i diseminira iz godišnjih ili višegodišnjih istraživanja pokazatelje o strukturi, poslovanju i učinkovitosti industrije, industrijskih poduzeća i njihovih jedinica po vrsti djelatnosti, za Republiku Hrvatsku i regionalno u okviru zajedničkog koncepta strukturno-poslovnih statistika Republike Hrvatske; uspostavlja posebne baze podataka u skladu sa zahtjevima Eurostata za objedinjavanje i kompiliranje podataka posebnih statistika o željezu i čeliku, agroindustriji; skrbi o kvaliteta pokazatelja, smanjenja tereta izvještavanja te proučava, uvodi i primjenjuje metode za imputacije podataka korištenjem administrativnih izvora i izrađuje i druge pokazatelje industrije u skladu sa zahtjevima Eurostata i nacionalnih korisnika.

Odsjek prati i primjenjuje međunarodne statističke standarde, publicira i diseminira dobivene podatke, sudjeluje u definiranju i vođenju projekata iz svog djelokruga.

6.3.3. Odsjek statistike energije i informacijskog društva

Članak 15.

Odsjek statistike energije i informacijskog društva obavlja sljedeće stručne poslove: priprema, izrađuje, objavljuje i razvija metodologije i klasifikacije za strukturne i kratkoročni pokazatelji energije, obnovljive izvore energije, cijene energenata, te izrađuje statističku energetsku bilancu, a po potrebi i druge pokazatelje energije, pokazatelje za statistiku o stranim podružnicama poduzeća u zemlji u skladu s propisima o FATS-u Europske unije, te pokazatelje o statistici informacijskog društva u skladu s konceptom i zahtjevima Europske unije; skrbi o njihovom kontinuiranom usklađivanju pritom vodeći računa i o nacionalnim potrebama. Odsjek koordinira, prikuplja i/ili kompilira, obrađuje, analizira i diseminira mjesečne, tromjesečne, polugodišnje, godišnje i višegodišnje podatke o proizvodnji, potrošnje, izvoza i uvoza svih vrsta energenta u svim sektorima gospodarstva; koordinira i kompilira strukturne i kratkoročne pokazatelje energije u svim sektorima gospodarstva, obnovljive izvore energije, cijene energenata, kombiniranu proizvodnju energije i topline, te sastavlja statističku energetsku bilancu Republike Hrvatske, a po potrebi i druge pokazatelje energije vodeći računa o nacionalnoj praksi i potrebama; dostavlja rezultate svih statističkih pokazatelja o energiji Republike Hrvatske u Eurostat prema bilateralnom dogovoru i ostalim ugovorima i sporazumima; razvija, primjenjuje, izrađuje i diseminira i druge pokazatelje o energije prema nacionalnim zahtjevima, zahtjevu Eurostata i drugih međunarodnih organizacija; za statistiku o stranim podružnicama poduzeća u zemlji uspostavlja baze podataka iz statističkih i sekundarnih izvora te koordinira, diseminira i kompilira, a po potrebi i prikuplja pokazatelje o stranim podružnicama poduzeća u zemlji u skladu s propisima Europske unije o FATS-u; za statistiku cijena outputa industrije razvija, koordinira, prikuplja i/ili kompilira, obrađuje, analizira i objavljuje mjesečne podatke o cijenama outputa industrije na domaćem i inozemnom tržištu, izrađuje kompozitni indeksa cijena outputa industrije u skladu s propisima Eurostata o kratkoročnim poslovnim statistikama te diseminira navedene pokazatelje domaćim korisnicima, Eurostatu i drugim međunarodnim korisnicima; za statistiku informacijskog društva obavlja poslove koordinacije i/ili provodi istraživanja, analizu i diseminaciju pokazatelja o korištenju i investicijama u informacijske i komunikacijske tehnologija u poduzećima i kućanstvima te osoba kao i druge pokazatelje informacijskog društva u skladu s Europskom unijom ili nacionalnim zahtjevima. Odsjek prati i primjenjuje međunarodne statističke standarde, publicira i diseminira dobivene podatke, sudjeluje u definiranju i vođenju projekata iz svog djelokruga. Odsjek također obavlja poslove iz navedenog djelokruga koji su vezani za provedbu projekata financiranih od strane Europske unije.

Za obavljanje dijela poslova iz stavka 1. ovoga članka ustrojavaju se:

6.3.3.1. Pododsjek statistike energije i razvoja cijena

6.3.3.2. Pododsjek statistike informacijskog društva.

6.3.3.1. Pododsjek statistike energije i razvoja cijena

Članak 16.

Pododsjek statistike energije i razvoja cijena obavlja slijedeće stručne poslove: za statistiku energije koordinira, prikuplja i/ili kompilira, obrađuje, analizira i diseminira mjesečne, tromjesečne, polugodišnje, godišnje i višegodišnje podatke proizvodnje, potrošnje, izvoza i uvoza svih vrsta energenta u svim sektorima gospodarstva; koordinira i kompilira strukturne i kratkoročne pokazatelje energije u svim sektorima gospodarstva, obnovljive izvore energije, cijene energenata, kombiniranu proizvodnju energije i topline, te sastavlja statističku energetsku bilancu Republike Hrvatske, a po potrebi i druge pokazatelje energije vodeći računa o nacionalnoj praksi i potrebama; dostavlja rezultate svih statističkih pokazatelja o energiji Republike Hrvatske u Eurostat prema bilateralnom dogovoru i ostalim ugovorima i sporazumima; razvija, primjenjuje, izrađuje i diseminira i druge pokazatelje energije prema nacionalnim zahtjevima, zahtjevu Eurostata i drugih međunarodnih organizacija; za statistiku o stranim podružnicama poduzeća u zemlji (inward FATS) po konceptu Eurostata uspostavlja baze podataka iz statističkih i sekundarnih izvora te koordinira, diseminira i kompilira, a po potrebi i prikuplja pokazatelje o stranim podružnicama poduzeća u zemlji u skladu s propisima Europske unije; za statistiku cijena outputa industrije razvija, koordinira, prikuplja i/ili kompilira, obrađuje, analizira i objavljuje mjesečne podatke cijena outputa industrije na domaćem i inozemnom tržištu, izrađuje kompozitni indeks cijena outputa industrije u skladu s propisima Eurostata o kratkoročnim poslovnim statistikama te diseminira navedene pokazatelje domaćim korisnicima, Eurostatu i drugim međunarodnim korisnicima.

6.3.3.2. Pododsjek statistike informacijskog društva

Članak 17.

Pododsjek statistike informacijskog društva obavlja sljedeće stručne poslove: koordinira i/ili provodi istraživanja o informacijskom društvu prema propisima Eurostata te prikuplja i/ili kompilira, obrađuje, analizira i objavljuje pokazatelja o korištenju i investicijama u informacijske i komunikacijske tehnologije u poduzećima, kućanstvima i od strane pojedinaca te prikuplja i druge pokazatelje o informacijskom društvu u skladu sa zahtjevima Europske unije ili nacionalnim zahtjevima, diseminira sve pokazatelje o informacijskom društvu Eurostatu i drugim međunarodnim i domaćim korisnicima, kontinuirano prati, razvija i primjenjuje statističke standarde Europske unije, te obavlja i druge stručne poslove vezane uz provedbu projekata financiranih od strane Europske unije iz svog djelokruga.

6.4. Odjel statistike trgovine i ostalih usluga

Članak 18.

Odjel statistike trgovine i ostalih usluga obavlja sljedeće stručne poslove: pripremu, izradu i razvoj metodologija i klasifikacija statistike trgovine i ostalih usluga, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike trgovine i ostalih usluga. Odjel primjenjuje metodološke smjernice i preporuke Eurostata i vodi računa o primjeni nacionalnih propisa iz područja trgovine i ostalih usluga, unaprjeđuje metode rada i primjenjuje nove tehnologije u cilju poboljšanja kvalitete dobivenih rezultata. Iz područja statistike distributivne trgovine i ugostiteljstva. Odjel prikuplja i obrađuje kratkoročne (mjesečne i tromjesečne) podatke o prometu, zalihama, zaposlenima, broju prodavaonica, broju ugostiteljskih objekata itd., te godišnje podatke o potrošnji energije; izračunava nominalne i realne indekse prometa, te desezonirane indekse i indekse prilagođene brojem radnih dana; provode se periodični popisi kapaciteta u trgovini na malo; iz područja ostalih usluga prikupljaju se i obrađuju podaci o prometu pravnih i fizičkih osoba koristeći vlastita istraživanja i administrativne izvore podataka. Odjel izrađuje i ostale relevantne pokazatelje o uslugama te redovito dostavlja propisane setove podataka u Eurostat.

Za obavljanje dijela poslova iz stavka 1. ovoga članka ustrojavaju se:

6.4.1. Odsjek statistike distributivne trgovine i ugostiteljstva

6.4.2. Odsjek statistike ostalih usluga.

6.4.1. Odsjek statistike distributivne trgovine i ugostiteljstva

Članak 19.

Odsjek statistike distributivne trgovine i ugostiteljstva obavlja sljedeće stručne poslove: pripremu, izradu i razvoj metodologija i klasifikacija statistike distributivne trgovine i ugostiteljstva, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike distributivne trgovine i ugostiteljstva. Odsjek primjenjuje metodološke smjernice i preporuke Eurostata i vodi računa o primjeni nacionalnih propisa iz područja distributivne trgovine i ugostiteljstva, unapređuje metode rada i primjenjuje nove tehnologije u cilju poboljšanja kvalitete dobivenih rezultata. Iz područja statistike distributivne trgovine i ugostiteljstva Odsjek prikuplja i obrađuje kratkoročne (mjesečne i tromjesečne) podatke o prometu, zalihama, zaposlenima, broju prodavaonica, broju ugostiteljskih objekata itd., te godišnje podatke o potrošnji energije. Izračunavaju se nominalni i realni indeksi prometa, te desezonirani indeksi i indeksi prilagođeni brojem radnih dana. Provode se periodični popisi kapaciteta u trgovini na malo. Odsjek izrađuje i ostale relevantne pokazatelje o uslugama te redovito dostavlja propisane setove podataka u Eurostat

Za obavljanje dijela poslova iz stavka 1. ovoga članka ustrojavaju se:

6.4.1.1. Pododsjek statistike distributivne trgovine

6.4.1.2. Pododsjek statistike ugostiteljstva.

6.4.1.1. Pododsjek statistike distributivne trgovine

Članak 20.

Pododsjek statistike distributivne trgovine obavlja sljedeće stručne poslove: pripremu, izradu i razvoj metodologija i klasifikacija statistike distributivne trgovine, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike distributivne trgovine. Pododsjek primjenjuje metodološke smjernice i preporuke Eurostata i vodi računa o primjeni nacionalnih propisa iz područja distributivne trgovine, unaprjeđuje metode rada i primjenjuje nove tehnologije u cilju poboljšanja kvalitete dobivenih rezultata. Pododsjek prikuplja i obrađuje kratkoročne (mjesečne i tromjesečne) podatke o prometu, zalihama, zaposlenima, broju prodavaonica te godišnje podatke o potrošnji energije. Izračunavaju se nominalni i realni indeksi prometa, te desezonirani indeksi i indeksi prilagođeni brojem radnih dana. Provode se periodični popisi kapaciteta u trgovini na malo. Pododsjek izrađuje i ostale relevantne pokazatelje o distributivnoj trgovini te redovito dostavlja propisane setove podataka u Eurostat.

6.4.1.2. Pododsjek statistike ugostiteljstva

Članak 21.

Pododsjek statistike ugostiteljstva obavlja sljedeće stručne poslove: pripremu, izradu i razvoj metodologija i klasifikacija statistike ugostiteljstva, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike ugostiteljstva. Pododsjek primjenjuje metodološke smjernice i preporuke Eurostata i vodi računa o primjeni nacionalnih propisa iz područja ugostiteljstva, unapređuje metode rada i primjenjuje nove tehnologije u cilju poboljšanja kvalitete dobivenih rezultata. Pododsjek prikuplja i obrađuje kratkoročne (tromjesečne) podatke o prometu, zalihama, zaposlenima, broju ugostiteljskih objekata itd., te godišnje podatke o potrošnji energije. Pododsjek izrađuje i ostale relevantne pokazatelje o ugostiteljstvu te redovito dostavlja propisane setove podataka u Eurostat.

6.4.2. Odsjek statistike ostalih usluga

Članak 22.

Odsjek statistike ostalih usluga obavlja sljedeće stručne poslove: pripremu, izradu i razvoj metodologija i klasifikacija statistike ostalih usluga, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike ostalih usluga. Pod ostalim uslugama obuhvaćaju se transportne usluge, izdavačke djelatnosti, proizvodnja filmova i emitiranje programa, informacijske i računalne usluge, arhitektonske, promidžbene i ostale stručne djelatnosti, djelatnosti zapošljavanja, pravne i računovodstvene usluge te ostale poslovne usluge. Odsjek primjenjuje metodološke smjernice i preporuke Eurostata i vodi računa o primjeni nacionalnih propisa iz područja ostalih usluga, unaprjeđuje metode rada i primjenjuje nove tehnologije u cilju poboljšanja kvalitete dobivenih rezultata. Prikupljaju se i obrađuju vrijednosni podaci o prometu pravnih i fizičkih osoba u djelatnostima ostalih usluga koristeći vlastita istraživanja i administrativne izvore podataka te izračunavaju odgovarajući indeksi. Odsjek izrađuje i ostale relevantne pokazatelje o ostalim uslugama te redovito dostavlja propisane setove podataka u Eurostat.

6.5. Odjel statistike robne razmjene s inozemstvom

Članak 23.

Odjel statistike robne razmjene s inozemstvom obavlja sljedeće stručne poslove: pripremu, izradu i razvoj metodologija i klasifikacija, provedbu i obradu statističkih istraživanja na osnovi carinskih i drugih dokumenata, publiciranje i diseminaciju statističkih podataka koji osiguravaju dobivanje relevantnih, pouzdanih i pravovremenih pokazatelja o robnoj razmjeni Republike Hrvatske s inozemstvom. Pokriva područje statistike robne razmjene Republike Hrvatske sa zemljama nečlanicama Europske unije i statistike robne razmjene između zemalja članica Europske unije. Podaci iz tih područja objedinjuju se u jedinstveni podatak robne razmjene Republike Hrvatske s inozemstvom, a istraživanja se provode mjesečno. Odjel provodi i tromjesečno istraživanje Indeksi izvoznih i uvoznih cijena (indeksi jediničnih vrijednosti). Surađuje sa Carinskom upravom i Poreznom upravom Republike Hrvatske, te drugim tijelima državne uprave. Odjel primjenjuje metodološke smjernice i preporuke Eurostata, te smjernice i međunarodne standarde Ujedinjenih naroda i drugih relevantnih međunarodnih organizacija. Obavlja međunarodnu razmjenu podataka te analizira podatke pomoću zrcalnih statistika sa zemljama članicama Europske unije i drugim zemljama. Sudjeluje u nacionalnim i međunarodnim projektima i vodi projekte iz svog djelokruga.

Za obavljanje dijela poslova iz stavka 1. ovog članka ustrojavaju je:

6.5.1. Odsjek za Extrastat

6.5.2. Odsjek za Intrastat.

6.5.1. Odsjek za Extrastat

Članak 24.

Odsjek za Extrastat obavlja sljedeće stručne poslove: pokriva područje statistike robne razmjene Republike Hrvatske sa zemljama nečlanicama Europske unije, provodi mjesečno istraživanje robne razmjene s inozemstvom – Extrastat i tromjesečno istraživanje Indeksi izvoznih i uvoznih cijena (indeksi jediničnih vrijednosti), izrađuje i razvija metodologiju, priručnike i datoteke veza koji se koriste kod provođenja statističkog istraživanja Extrastata. Odsjek prati postojeće metodologije, propise, regulative, zakone i klasifikacije Europske unije i Eurostata i njihove promjene te usklađuje nacionalnu metodologiju i klasifikacije statistike Extrastata s metodološkim i zakonskim promjenama Europske unije na tom području te prati promjene metodologija i klasifikacija Statističkog ureda Ujedinjenih naroda, te drugih relevantih međunarodnih organizacija. Izvor podataka za ovu statistiku su jedinstvene carinske deklaracije koje Zavod mjesečno preuzima od Carinske uprave Republike Hrvatske te ih dodatno kontrolira, obrađuje i analizira.

6.5.2. Odsjek za Intrastat

Članak 25.

Odsjek za Intrastat obavlja sljedeće stručne poslove: pokriva područje statistike robne razmjene Republike Hrvatske sa zemljama članicama Europske unije, provodi mjesečno istraživanje robne razmjene između zemalja članica – Intrastat, izrađuje i razvija metodologiju, priručnike i datoteke veza koji se koriste kod provođenja statističkog istraživanja Intrastata, prati postojeće metodologije, propise, regulative, zakone i klasifikacije Europske unije i Eurostata i njihove promjene te usklađuje nacionalnu metodologiju i klasifikacije statistike robne razmjene s metodološkim i zakonskim promjenama Europske unije na tom području. Određuje sadržaj i opseg podataka koje će sadržavati Intrastat obrazac za otpremu i prijem robe u/iz Europske unije, jednom godišnje određuje obuhvat i prag tj. vrijednosti iznad koje su izvještajne jedinice obvezne dostavljati podatke posebno za otpremu i posebno za prijem. Mjesečno preuzima od Carinske uprave slogove Intrastat obrazaca o otpremi i prijemu roba iz zemalja Europske unije za one izvještajne jedinice koje imaju obvezu dostavljati podatke. Primljene podatke dodatno kontrolira, obrađuje i analizira te redovito obavlja procjene podataka ispod utvrđenog praga, kao i vrijednosti neodgovora. U suradnji Odsjeka Intrastata i Odsjeka Extrastata objedinjuju se dobiveni rezultati statistike Intrastata i Extrastata u statistiku robne razmjene Republike Hrvatske s inozemstvom koja se dalje publicira, objavljuje, diseminira, te redovno dostavlja u Eurostat.

6.6. Odjel statistike turizma

Članak 26.

Odjel statistike turizma obavlja sljedeće stručne poslove: pripremu, izradu i razvoj metodologija i klasifikacija statistike turizma, pripremu i provedbu statističkih istraživanja, obradu prikupljenih podataka, analizu, objavu i druge oblike diseminacije rezultata statističkih istraživanja iz područja statistike turističke ponude i turističke potražnje. Odjel primjenjuje metodološke smjernice i preporuke Eurostata i primjenjuje nacionalne propise iz područja turizma, unaprjeđuje metode rada i primjenjuje nove tehnologije u cilju poboljšanja kvalitete dobivenih rezultata. Iz područja statistike turističke ponude Odjel prikuplja i obrađuje mjesečne, tromjesečne i godišnje podatke o smještajnim turističkim objektima i njihovim kapacitetima, broju turista i noćenja, poslovanju luka nautičkog turizma i putničkih agencija, broju posjetitelja u najvažnijim turističkim atrakcijama, turističkom prometu u nekomercijalnim smještajnim objektima, kružnim putovanjima stranih brodova u Hrvatskoj te o održanim kongresima i ostalim poslovnim skupovima. Izračunavaju se desezonirani indeksi turističkog prometa. Iz područja turističke potražnje Odjel provodi tromjesečne i godišnje ankete o izletnicima i turistima te prikuplja i obrađuje podatke o turističkoj aktivnosti domaćeg stanovništva te o turističkoj potrošnji. Odjel izračunava regionalne podatke te ostale relevantne pokazatelje važne za praćenje područja turizma te redovito dostavlja propisane setove podataka u Eurostat.

6.7. Odjel statistike transporta i komunikacija

Članak 27.

Odjel statistike transporta i komunikacija obavlja sljedeće stručne poslove: pripremu, izradu i razvoj metodologija i klasifikacija, provedbu i obradu statističkih istraživanja poštujući smjernice i preporuke Eurostata, publiciranje i diseminaciju statističkih podataka i pokazatelja o svim djelatnostima transporta (cestovnom, željezničkom, vodenom, zračnom prijevozu i cjevovodnom transportu), poštama i telekomunikacijama, te u području sigurnosti prometa. Odjel kontinuirano prati razvoj novih projekata Eurostata. U ispunjavanju međunarodnih obveza Odjel usko surađuje s nadležnim ministarstvima i drugim institucijama. Rezultati istraživanja osiguravaju podatke o infrastrukturi i suprastrukturi, prijevozu putnika i robe, prijevoznim učincima izraženim u putničkim i tonskim kilometrima, prometu u morskim lukama, unutrašnjim vodenim putovima i zračnim lukama, prekrcaju tereta, graničnom prometu, poštanskim i telekomunikacijskim uslugama i druge relevantne pokazatelje za područje transporta i komunikacija.

7. SEKTOR POLJOPRIVREDE, ŠUMARSTVA,
RIBARSTVA I ZAŠTITE OKOLIŠA

Članak 28.

Sektor poljoprivrede, šumarstva, ribarstva i zaštite okoliša obavlja sljedeće stručne poslove: izradu i razvoj metodologija, pripremu i provedbu statističkih istraživanja te popisa poljoprivrede, koordinira organizaciju provedbe popisa i obrade popisnog materijala u suradnji s drugim ustrojstvenim jedinicama Zavoda, te relevantnim vanjskim institucijama, također vrši obradu, objavu i prezentiranje dobivenih podataka, razvoj i primjenu nomenklatura, klasifikacija i statističkih standarda kojima osigurava usporedivost podataka i pokazatelja na nacionalnoj i međunarodnoj razini, pripremu i objavu stručno-metodoloških publikacija, sudjeluje u nacionalnoj i međunarodnoj stručnoj suradnji i koordinaciji rada u svrhu daljnjeg razvoja statistike razmjene statističkih podataka. Uspostavlja i ažurira registar poljoprivrednih gospodarstava. Sudjeluje u nacionalnim i međunarodnim projektima, u izradi publikacija Zavoda i godišnjih izvješća. Statistička istraživanja provode se u mjesečnoj, tromjesečnoj, godišnjoj ili višegodišnjoj periodici a obuhvaćaju strukturalne, ekonomske i proizvodne statistike poljoprivrede, šumarstva, ribarstva i zaštite okoliša.

U Sektoru poljoprivrede, šumarstva, ribarstva i zaštite okoliša ustrojavaju se:

7.1. Odjel proizvodnih statistika poljoprivrede, šumarstva i ribarstva

7.2. Odjel statistike cijena i ekonomskih računa poljoprivrede

7.3. Odjel statistike zaštite okoliša.

7.1. Odjel proizvodnih statistika poljoprivrede,
šumarstva i ribarstva

Članak 29.

Odjel proizvodnih statistika poljoprivrede, šumarstva i ribarstva obavlja sljedeće stručne poslove: priprema i izrađuje statističke standarde za strukturalne i proizvodne statistike poljoprivrede, šumarstva, i ribarstva; provodi i obrađuje istraživanja o proizvodnji i strukturi u poljoprivredi, lovu, šumarstvu i ribarstvu; vrši pripremu i koordinira provedbu i obradu popisa poljoprivrede, izrađuje rezultate te obavlja međunarodnu razmjenu podataka dobivenih popisom i drugim istraživanjima; ustrojava i vodi statistički registar poljoprivrednih gospodarstava; razvija koncepte i metode uzoraka te ih implementira u statistička istraživanja odjela; uspostavlja statističke baze podataka poljoprivrede, šumarstva i ribarstva. Sudjeluje u nacionalnim i međunarodnim projektima i vodi projekte iz svog djelokruga.

Za obavljanje dijela poslova iz stavka 1. ovoga članka ustrojavaju se:

7.1.1. Odsjek statistika biljne proizvodnje i registar poljoprivrednih gospodarstava

7.1.2. Odsjek statistika stočarstva, šumarstva i ribarstva.

7.1.1. Odsjek statistika biljne proizvodnje i registar poljoprivrednih gospodarstva

Članak 30.

Odsjek statistika biljne proizvodnje i registar poljoprivrednih gospodarstava obavlja sljedeće stručne poslove: sudjeluje u izradi i razvoju metodologija i klasifikacija za statistike poljoprivrede, provodi istraživanje o kategorijama zemljišta (proljetna i jesenska sjetva); istraživanje strukturnih obilježja poljoprivrednih gospodarstava (prava korištenja zemljišta, površine oranica, trajnih travnjaka i trajnih nasada, broj stoke, radna snaga, dopunske djelatnosti); istraživanje opsega biljne proizvodnje kroz istraživanja o proizvodnji ranih i kasnih usjeva, južnog voća i maslina (žitarice, usjevi, voće i povrće, vinogradi) i rane procjene (površine i prirodi); uspostavlja i održava registar poljoprivrednih gospodarstava, vrši ažuriranje i uparivanje s drugim registrima i statističkim istraživanjima iz područja poljoprivrede; definira uzorke za istraživanja u statistici poljoprivrede; dostavlja rezultate svih statističkih pokazatelja o biljnoj proizvodnji Republike Hrvatske u Eurostat prema postojećim ugovorima i sporazumima.

7.1.2. Odsjek statistika stočarstva, šumarstva i ribarstva

Članak 31.

Odsjek statistika stočarstva, šumarstva i ribarstva obavlja sljedeće stručne poslove: sudjeluje u izradi i razvoju metodologija i klasifikacija za statistike stočarstva, šumarstva i ribarstva, provodi istraživanje o brojnom stanju stoke i peradi i stočnoj proizvodnji po vrstama i kategorijama; istraživanje klanja stoke i peradi u klaonicama; istraživanje proizvodnje mlijeka, mliječnih proizvoda i aktivnostima mljekara; istraživanja o peradarskoj proizvodnji i aktivnostima valionica; izrade prognoza proizvodnje mesa, istraživanje stanja i promjena površina šuma, proizvodnje šumskih proizvoda i usluga u šumarstvu; istraživanje o lovstvu; istraživanje ulova i uzgoja morske i slatkovodne ribe; istraživanje o zaposlenicima, brodovima i opremi šumarstva i sječe drva, morskog i slatkovodnog ribarstva.

7.2. Odjel statistike cijena i ekonomskih računa poljoprivrede

Članak 32.

Odjel statistike cijena i ekonomskih računa poljoprivrede obavlja sljedeće stručne poslove: pripremu, predlaganje i izradu statističkih standarda za provedbu statističkih istraživanja iz područja statistika cijena i ekonomskih računa poljoprivrede. Vrši pripremu, izradu i razvoj metodologija i klasifikacija. Provodi obradu, analizu, procjenjivanje, objavljivanje i međunarodnu razmjenu statističkih podataka za kompilaciju i izradu ekonomskih računa poljoprivrede, te statistike cijena poljoprivrede; analizira statistička istraživanja i predlaže program rada, izračunava, kontrolira i koordinira harmoniziranost i potpunost te skrbi o konzistentnosti pokazatelja; izrađuje i druge relevantne pokazatelje za navedena područja, prema nacionalnim zahtjevima i razvoju međunarodne statističke prakse. Sudjeluje u nacionalnim i međunarodnim projektima, vodi projekte iz svoje domene te surađuje s ostalim Sektorima unutar Zavoda u svrhu metodoloških usklađivanja s europskim standardima iz navedenog statističkog područja.

Za obavljanje dijela poslova iz stavka 1. ovoga članka ustrojavaju se:

7.2.1. Odsjek cijena u poljoprivredi

7.2.2. Odsjek ekonomskih računa poljoprivrede.

7.2.1. Odsjek cijena u poljoprivredi

Članak 33.

Odsjek cijena u poljoprivredi obavlja sljedeće stručne poslove: sudjeluje u izradi i razvoju metodologija i klasifikacija za statistike cijena, provodi istraživanja o otkupu i prodaji proizvoda poljoprivrede, šumarstva i ribarstva; izračunava, kontrolira i koordinira harmoniziranost i potpunost pokazatelja za obračun apsolutnih cijena poljoprivrednih inputa i outputa; izračunava pokazatelje o cijenama kao što su indeksi cijena proizvođača u poljoprivredi; provodi anketu o održivim i poluodrživim poljoprivrednim gospodarstvima te vrši obradu dobivenih podataka; izrađuje rezultate istraživanja te obavlja međunarodnu razmjenu dobivenih podataka.

7.2.2. Odsjek ekonomskih računa poljoprivrede

Članak 34.

Odsjek ekonomskih računa poljoprivrede obavlja sljedeće stručne poslove: sudjeluje u izradi i razvoju metodologija i klasifikacija za ekonomske račune poljoprivrede; pripremu, predlaganje i izradu statističkih standarda za provedbu, obradu, analizu, procjenjivanje, objavljivanje i međunarodnu razmjenu statističkih podataka za kompilaciju i izradu ekonomskih računa poljoprivrede; uvodi, provodi i organizira statistička istraživanja potrebna za izračun ekonomskih računa poljoprivrede; vrši izračun računa proizvodnje i računa stvaranja dohotka za poljoprivredu; izrađuje pokazatelje o strukturi radne snage u poljoprivredi, izrađuje prognoze za ekonomske račune u poljoprivredi, koordinira harmoniziranost i potpunost pokazatelja za obračun ekonomskih računa poljoprivrede; izrađuje rezultate istraživanja te obavlja međunarodnu razmjenu dobivenih podataka.

7.3. Odjel statistike zaštite okoliša

Članak 35.

Odjel statistike zaštite okoliša obavlja sljedeće stručne poslove: uvodi, provodi i organizira statistička istraživanja iz područja zaštite okoliša; izrađuje i druge relevantne pokazatelje za navedena područja, prema nacionalnim zahtjevima i razvoju međunarodne statističke prakse, sudjeluje u nacionalnim i međunarodnim projektima, vodi projekte iz svog djelokruga. Obavlja pripremu, predlaganje i izradu statističkih standarda za provedbu, obradu, analizu, procjenjivanje, objavljivanje i međunarodnu razmjenu statističkih podataka za kompilaciju i izradu računa zaštite okoliša. U području zaštite okoliša osiguravaju se podaci o komunalnoj infrastrukturi, gospodarenju vodama i kakvoći morske vode, onečišćenju zraka, zaštićenim područjima, biljkama i životinjama, emisiji u okoliš, postupanju s otpadom, nesrećama i prekršajima u okolišu, pokazatelji o zagađivanju i investicijama u zaštiti okoliša, baza statističkih podataka o okolišu; u praćenju podataka surađuje se s odgovarajućim nacionalnim institucijama iz ovog područja i primjenjuje se odgovarajuće međunarodne norme i preporuke.

8. SEKTOR DRUŠTVENIH STATISTIKA

Članak 36.

Sektor društvenih statistika obavlja sljedeće stručne poslove: izradu i razvoj metodologija i klasifikacija, pripremu i provedbu statističkih istraživanja, obradu, objavu i prezentiranje dobivenih podataka, razvoj i primjenu nomenklatura, klasifikacija i statističkih standarda kojima osigurava usporedivost podataka i pokazatelja na nacionalnoj i međunarodnoj razini, pripremu i objavu stručno-metodoloških publikacija, sudjeluje u nacionalnoj i međunarodnoj stručnoj suradnji i koordinaciji rada u svrhu daljnjeg razvoja statistike i razmjene statističkih podataka. Ove poslove obavlja za statistička praćenja: stanovništva, obrazovanja, kulture, sporta, socijalne skrbi, znanosti i tehnologije, pravosuđa i uprave, osobne potrošnje i dohotka kućanstava, ekonomske aktivnosti stanovništva i zarada koje se ostvaruju u obavljanju tih aktivnosti. Statistički rezultati ostvaruju se provedbom statističkih istraživanja, anketa i periodičnih popisa u organizaciji ustrojstvenih jedinica Sektora.

U Sektoru društvenih statistika ustrojavaju se:

8.1. Odjel statistike stanovništva

8.2. Odjel statistike obrazovanja i kulture

8.3. Odjel statistike znanosti i tehnologije

8.4. Odjel statistike pravosuđa i uprave

8.5. Odjel statistike potrošnje i dohotka kućanstava

8.6. Odjel statistike tržišta rada.

8.1. Odjel statistike stanovništva

Članak 37.

Odjel statistike stanovništva obavlja sljedeće stručne poslove: izradu i razvoj metodologija, organizaciju, provedbu i obradu statističkih istraživanja, publiciranje i diseminaciju statističkih podataka i pokazatelja o rođenima, umrlima, sklopljenim i razvedenim brakovima, doseljenom i odseljenom stanovništvu. Obavlja organizaciju i provođenje popisa u suradnji sa određenim ministarstvima, tijelima lokalne i područne (regionalne) samouprave i drugim ustrojstvenim jedinicama Zavoda. Popisom stanovništva, kućanstava i stanova osiguravaju se podaci o broju stanovnika i njihovom teritorijalnom razmještaju i o demografskim, obrazovnim, ekonomskim i migracijskim obilježjima stanovništva, te podaci o kućanstvima, obiteljima i stambenim jedinicama. Rezultati istraživanja Odjela osiguravaju podatke za procjenu broja i projekcije broja stanovnika i kućanstava. Procijene broja stanovnika po dobi i spolu izrađuje u godišnjoj periodici, a projekcije u višegodišnjoj periodici. Primjenjuje statističke standarde kojima se osigurava međunarodnu usporedivost podataka. Provodi međunarodnu razmjenu podataka za područje popisa stanovništva, vitalne statistike, migracija stanovništva.

Za obavljanje dijela poslova iz stavka 1. ovoga članka ustrojavaju se:

8.1.1. Odsjek vitalne statistike i migracija

8.1.2. Odsjek popisa stanovništva.

8.1.1. Odsjek vitalne statistike i migracija

Članak 38.

Odsjek vitalne statistike i migracija obavlja sljedeće stručne poslove: izradu i razvoj metodologija u skladu s međunarodnim statističkim standardima i nacionalnim potrebama, pripremu, organizaciju i provođenje statističkih istraživanja, obradu i analizu podataka, izradu publikacija, diseminaciju i međunarodnu razmjenu podataka za područje vitalne statistike i statistike migracija. Vitalna statistika obavlja prikupljanje, obradu i diseminaciju podataka o rođenima, umrlima, sklopljenim brakovima, razvedenim i poništenim brakovima, i priznanju očinstva. Statistika migracije stanovništva obavlja prikupljanje, obradu i diseminaciju podataka o preseljenim osobama unutar granica Republike Hrvatske (statistika unutarnje migracije stanovništva), te podataka o doseljenima iz inozemstva i odseljenima u inozemstvo (statistika vanjske migracije stanovništva). Odsjek izrađuje sociodemografske pokazatelje, procjene broja stanovnika, projekcije stanovništva i kućanstava, tablice mortaliteta i očekivano trajanje života.

8.1.2. Odsjek popisa stanovništva

Članak 39.

Odsjek popisa stanovništva obavlja sljedeće stručne poslove: izradu i razvoj metodologije popisa stanovništva, kućanstava i stanova u skladu s međunarodnim statističkim standardima i nacionalnim potrebama, definira i predlaže organizaciju provođenje popisa, obradu podataka, izradu, publiciranje, diseminaciju i analizu rezultata popisa, provedbu probnog i kontrolnog popisa sa svrhom pripreme i kontrole obuhvata i kvalitete popisa, te sudjeluje na izradi zakona o popisu stanovništva i međunarodnih preporuka za popise.

Odsjek obavlja organizaciju i provođenje popisa u suradnji sa određenim ministarstvima, tijelima lokalne i područne (regionalne) samouprave i drugim ustrojstvenim jedinicama Zavoda. Popisom stanovništva, kućanstava i stanova osiguravaju se podaci o broju stanovnika i njihovom teritorijalnom razmještaju i o demografskim, obrazovnim, ekonomskim i migracijskim obilježjima stanovništva, te podaci o kućanstvima, obiteljima i stambenim jedinicama.

8.2. Odjel statistika obrazovanja i kulture

Članak 40.

Odjel statistika obrazovanja i kulture obavlja sljedeće stručne poslove: pripremu, izradu i razvoj metodologija i klasifikacija u skladu s međunarodnim statističkim standardima i nacionalnim interesima, pripremu, organizaciju i provedbu statističkih istraživanja, pripremu i izradu statističkih standarda, te primjenu istih, obradu i analizu podataka, izradu publikacija, diseminaciju i međunarodnu razmjenu podataka za područje obrazovanja, kulture, socijalne skrbi i sporta. Statistika obrazovanja obavlja prikupljanje, obradu i diseminaciju podataka o predškolskim ustanovama, osnovnim i srednjim školama, visokim učilištima, učeničkim i studentskim domovima, obrazovanju odraslih i kontinuiranom stručnom/strukovnom osposobljavanju. Statistika kulture obavlja prikupljanje, obradu i diseminaciju podataka o kinematografima, filmu, radiju, televiziji, izdavaštvu, kazalištu i drugim davateljima usluga kulturne djelatnosti. Statistika socijalne skrbi obavlja prikupljanje, obradu i diseminaciju podataka o ustanovama socijalne skrbi, centrima za socijalni rad, korisnicima i oblicima socijalne skrbi. Statistika sporta obavlja prikupljanje, obradu i diseminaciju podataka o sportskim, šahovskim i lovačkim društvima.

Za obavljanje dijela poslova iz stavka 1. ovoga članka ustrojavaju se:

8.2.1. Odsjek statistike obrazovanja

8.2.2. Odsjek statistike kulture.

8.2.1. Odsjek statistike obrazovanja

Članak 41.

Odsjek statistike obrazovanja obavlja sljedeće stručne poslove: pripremu, izradu i razvoj metodologija i klasifikacija u skladu s međunarodnim statističkim standardima i nacionalnim interesima, pripremu, organizaciju i provedbu statističkih istraživanja, pripremu i izradu statističkih standarda, te primjenu istih, obradu i analizu podataka, izradu publikacija, diseminaciju i međunarodnu razmjenu podataka za područje obrazovanja.

Statistika obrazovanja obavlja prikupljanje, obradu i diseminaciju podataka o predškolskim ustanovama, osnovnim i srednjim školama, visokim učilištima, učeničkim i studentskim domovima, obrazovanju odraslih i kontinuiranom stručnom/strukovnom osposobljavanju. Prikupljaju se podaci o polaznicima svih razina obrazovanja (djeca, učenici, studenti), nastavnom i akademskom osoblju, razrednim odjelima, obrazovnim programima, područjima obrazovanja, znanstvenim područjima i poljima, statusu obrazovnih ustanova te drugim demografskim, socijalnim i ekonomskim karakteristikama ispitanika.

8.2.2. Odsjek statistike kulture

Članak 42.

Odsjek statistike kulture obavlja sljedeće stručne poslove: pripremu, izradu i razvoj metodologija i klasifikacija u skladu s međunarodnim statističkim standardima i nacionalnim interesima, pripremu, organizaciju i provedbu statističkih istraživanja, pripremu i izradu statističkih standarda, te primjenu istih, obradu i analizu podataka, izradu publikacija, diseminaciju i međunarodnu razmjenu podataka za područja kulture, socijalne skrbi i sporta.

Statistika kulture obavlja prikupljanje, obradu i diseminaciju podataka o kinematografima, filmu, radiju, televiziji, izdavaštvu, kazalištu, orkestrima i zborovima, knjižnicama, muzejima, arhivima, zbirkama, udrugama kulturno-umjetničkog amaterizma, udrugama tehničke kulture i zoološkim i botaničkim vrtovima, te nacionalnim parkovima.

Statistika socijalne skrbi obavlja prikupljanje, obradu i diseminaciju podataka o ustanovama socijalne skrbi, centrima za socijalni rad, korisnicima i oblicima socijalne skrbi.

Statistika sporta obavlja prikupljanje, obradu i diseminaciju podataka o sportskim, šahovskim i lovačkim društvima.

8.3. Odjel statistike znanosti i tehnologije

Članak 43.

Odjel statistike znanosti i tehnologije obavlja sljedeće stručne poslove: pripremu, izradu i razvoj metodologija i klasifikacija u skladu s međunarodnim statističkim standardima i nacionalnim interesima, pripremu, organizaciju i provedbu statističkih istraživanja, pripremu i izradu statističkih standarda, te primjenu istih, obradu i analizu podataka, izradu publikacija, diseminaciju i međunarodnu razmjenu podataka za područje statistika znanosti i tehnologije, istraživanja i razvoja.

Statistike znanosti i tehnologije obuhvaćaju prikupljanje, obradu i diseminaciju podataka za područja istraživanja i razvoja (pravne osobe koje obavljaju aktivnost istraživanja i razvoja, i to u poslovnom i državnom sektoru, te u sektoru visokog obrazovanja), statistika inovacija (praćenje inovativnih aktivnosti poduzeća), proračunskih izdvajanja za istraživanje i razvoj, patenata, ljudskih resursa u znanosti i tehnologiji.

8.4. Odjel statistike pravosuđa i uprave

Članak 44.

Odjel statistike pravosuđa i uprave obavlja sjedeće stručne poslove: pripremu, izradu, razvoj metodologija, provedbu i obradu statističkih istraživanja, publiciranje i diseminaciju statističkih podataka i pokazatelja u vezi s provođenjem istraživanja za područje statistike pravosuđa. Razvojem metodologija s područja pravosuđa osigurava se dobivanje relevantnih, pouzdanih i pravovremenih pokazatelja o aktivnostima pravosudnog sustava te kretanju kriminaliteta. Iz područja kaznenog prava, provode se istraživanja o punoljetnim i maloljetnim počiniteljima kaznenih djela te pravnim osobama kao počiniteljima kaznenih djela. Iz područja prekršajnog prava provode se istraživanja o punoljetnim i maloljetnim počiniteljima prekršaja te pravnim i odgovornim osobama kao počiniteljima prekršaja. Iz područja viktimoloških istraživanja izrađuje se, priprema i razvija metodologija vezana za žrtve kriminala te se dobiveni anketni pokazatelji analiziraju i objavljuju u skladu s preporukama Eurostata.

Za obavljanje dijela poslova iz stavka 1. ovoga članka ustrojavaju se:

8.4.1. Pododsjek kaznenog prava

8.4.2. Pododsjek prekršajnog prava

8.4.3. Pododsjek za metodologije statistike pravosuđa.

8.4.1. Pododsjek kaznenog prava

Članak 45.

Pododsjek kaznenog prava obavlja sljedeće stručne poslove: provodi istraživanja o punoljetnim i maloljetnim počiniteljima kaznenih djela te pravnim osobama kao počiniteljima kaznenih djela; za prijavljene počinitelje kaznenih djela obrađuju se i analiziraju podaci o kaznenim djelima, vrsti odluke, sjedištu državnog odvjetništva unutar županije, podnositelju prijave i trajanju postupka; za optužene počinitelje kaznenih djela obrađuju se i analiziraju podaci o kaznenim djelima, vrsti odluke, sjedištu suda unutar županije, godinama života, spolu, pritvoru i trajanju postupka; za osuđene počinitelje kaznenih djela obrađuju se i analiziraju podaci o kaznenim djelima, izrečenim sankcijama, pokušaju, ranijim osudama, sigurnosnim mjerama, godinama života, spolu, sudioništvu, stjecaju, sjedištu suda unutar županije, državljanstvu, školskoj spremi i zanimanju.

8.4.2. Pododsjek prekršajnog prava

Članak 46.

Pododsjek prekršajnog prava obavlja sljedeće stručne poslove: provodi istraživanja o punoljetnim i maloljetnim počiniteljima prekršaja te pravnim i odgovornim osobama kao počiniteljima prekršaja; za okrivljenu osobu, počinitelja prekršaja, obrađuju se i analiziraju podaci prema vrsti prekršaja i vrsti odluke, sjedištu nadležnoga prekršajnog tijela, vrsti postupka, podnositelju zahtjeva, spolu, godinama života, narodnosti i državljanstvu; za kažnjenu osobu, počinitelja prekršaja, obrađuju se i analiziraju podaci prema vrsti prekršaja, nadležnome prekršajnom tijelu, izrečenim sankcijama, primijenjenoj zaštitnoj mjeri i ranije izrečenoj prekršajnoj sankciji. Nadležna prekršajna tijela obuhvaćaju prekršajne sudove, carinarnice, poreznu upravu, kapetanije, devizni i zračni inspektorat.

8.4.3. Pododsjek za metodologije statistike pravosuđa

Članak 47.

Pododsjek za metodologije statistike pravosuđa obavlja sljedeće stručne poslove: priprema, izrađuje te razvija metodologije za provedbu statističkih istraživanja o žrtvama kriminala i stajalištima kućanstava/osoba o kriminalitetu te ispitivanju javnog mnijenja o stajalištima o kriminalitetu; punoljetnim osobama protiv kojih je postupak po kaznenoj prijavi i prethodni postupak završen; optuženim punoljetnim osobama protiv kojih je kazneni postupak pravomoćno završen; maloljetnim osobama prema kojoj je postupak po kaznenoj prijavi i pripremni postupak završen; maloljetnim osobama prema kojima je kazneni postupak pred vijećem pravomoćno završen; pravnim osobama prema kojima je postupak po kaznenoj prijavi i prethodni postupak završen; pravnim osobama prema kojima je kazneni postupak pravomoćno završen; okrivljenim punoljetnim osobama protiv kojih je prekršajni postupak pravomoćno završen; maloljetnim osobama prema kojima je prekršajni postupak pravomoćno završen; pravnim i odgovornim osobama protiv kojih je prekršajni postupak pravomoćno završen. Analiziraju se i objavljuju statistički podaci o: stopi viktimizacije, stopi kriminaliteta, stopi prevalencije, stupnju punitivnosti, procjenjuje se tamna brojka, uspoređuju se podaci iz administrativnih izvora s podacima anketnih istraživanja da bi se vidjeli faktori rizika i dobili cjeloviti podaci o kretanju kriminaliteta.

8.5. Odjel statistike potrošnje i dohotka kućanstava

Članak 48.

Odjel statistike potrošnje i dohotka kućanstava obavlja slijedeće stručne poslove: pripremu, izradu i razvoj metodologija i klasifikacija u skladu s međunarodnim statističkim standardima i nacionalnim potrebama, provedbu i obradu statističkih istraživanja; analizu, publiciranje i diseminaciju statističkih podataka i pokazatelja domaćim korisnicima, Eurostatu i drugim međunarodnim korisnicima. Statistička istraživanja provode se prema metodologiji i preporukama Eurostata i međunarodnim klasifikacijama te u skladu s nacionalnim potrebama. Rezultati istraživanja se iskazuju prema osnovnim demografskim, ekonomskim i socijalnim karakteristikama kućanstava. Podaci statistike potrošnje i dohotka služe kao osnova za izradu ponderacijske strukture indeksa potrošačkih cijena te za izračun finalne potrošnje u sustavu nacionalnih računa. Odjel sudjeluje u definiranju i vođenju projekata iz svog djelokruga. Iz područja statistike potrošnje provodi se istraživanje Anketa o potrošnji kućanstava koje prvenstveno osigurava godišnje podatke o visini i strukturi izdataka za proizvode i usluge osobne potrošnje, te druge pokazatelje životnih uvjeta privatnih kućanstava. Statistika potrošnje razvija Klasifikaciju proizvoda i usluga osobne potrošnje prema namjeni. Iz područja statistike dohotka provodi se istraživanje Anketa o dohotku stanovništva koje osigurava godišnje podatke temeljem kojih se dobivaju pokazatelji relativnog siromaštva, pokazatelji ekonomskih nejednakosti u društvu te drugi socijalni indikatori.

Za obavljanje dijela poslova iz stavka 1. ovoga članka ustrojavaju se:

8.5.1. Odsjek statistike potrošnje

8.5.2. Odsjek statistike dohotka.

8.5.1. Odsjek statistike potrošnje

Članak 49.

Odsjek statistike potrošnje obavlja sljedeće stručne poslove: pripremu, izradu i razvoj metodologija i klasifikacija, provedbu kontinuiranog, anketnog statističkog istraživanja kućanstava – Anketu o potrošnji kućanstava te objavu i diseminaciju statističkih podataka. Istraživanjem se osiguravaju godišnji podaci prvenstveno o visini i strukturi izdataka za proizvode i usluge osobne potrošnje, ali i drugi pokazatelji životnih uvjeta privatnih kućanstava kao što su podaci o uvjetima stanovanja i raspoloživosti trajnih dobara te podaci o prehrani tj. količinama i vrsti hrane i pića koja se utroše u kućanstvu. Istraživanje se provodi prema metodologiji Eurostata, a rezultati istraživanja se iskazuju prema osnovnim demografskim, ekonomskim i socijalnim karakteristikama kućanstava te prema međunarodno usklađenoj Klasifikaciji osobne potrošnje prema namjeni. Odsjek razvija statističku osnovu za statistiku cijena i statistiku nacionalnih računa te osnovu za analize ekonomske nejednakosti i prehrambenih navika stanovništva.

8.5.2. Odsjek statistike dohotka

Članak 50.

Odsjek statistike dohotka obavlja sljedeće stručne poslove: pripremu, izradu i razvoj metodologija i klasifikacija, pripremu i provedbu anketnog statističkog istraživanja kućanstava – Anketu o dohotku stanovništva te objavu i diseminaciju statističkih podataka. Istraživanjem se osiguravaju godišnji podaci o visini i strukturi prihoda kućanstava tj. podaci o bruto i neto primicima te primicima u novcu i naturi, podaci o ekonomskoj aktivnosti i obilježjima zaposlenju, subjektivnoj ocjeni financijske situacije kućanstva, subjektivnoj ocjeni zdravlja i podaci o brizi za djecu. Na osnovi prikupljenih podataka računaju se pokazatelji relativnog siromaštva i drugi pokazatelji ekonomskih nejednakosti u društvu. Istraživanje se provodi prema metodologiji Eurostata, a rezultati istraživanja se iskazuju prema osnovnim demografskim, ekonomskim i socijalnim karakteristikama kućanstava.

8.6. Odjel statistike tržišta rada

Članak 51.

Odjel statistike tržišta rada obavlja sljedeće stručne poslove: pripremu, izradu i razvoj metodologija i klasifikacija, provedbu i obradu statističkih istraživanja, publiciranje i diseminaciju statističkih podataka i pokazatelja o ekonomski aktivnom stanovništvu, zaposlenima i nezaposlenima, te zaradama i trošku rada koji se ostvaruju u obavljanju ekonomskih aktivnosti. Razvija i implementira metodologije za statistike slobodnih radnih mjesta, strukture zarada, kvalitete života i korištenja vremena. Statističkim istraživanjima osiguravaju se u mjesečnoj periodici podaci o zaposlenima i nezaposlenima, stopi registrirane nezaposlenosti, prosječnim bruto i neto plaćama, u kvartalnoj periodici o indeksu troška rada, a u godišnjoj periodici podaci prema djelatnostima i razinama teritorijalnog ustrojstva o broju i strukturi zaposlenih prema demografskim, obrazovnim i ekonomskim obilježjima i plaće prema stupnju stručne spreme i prema spolu. U tromjesečnoj periodici i na regionalnoj razini osiguravaju se podaci Ankete o radnoj snazi.

U četverogodišnjoj periodici osiguravaju se podaci o strukturi zarada, strukturi i visini troška rada.

Za obavljanje dijela poslova iz stavka 1. ovoga članka ustrojavaju se:

8.6.1. Odsjek statistike ekonomske aktivnosti stanovništva

8.6.2. Odsjek administrativne zaposlenosti, zarada i troška rada.

8.6.1. Odsjek statistike ekonomske aktivnosti stanovništva

Članak 52.

Odsjek statistike ekonomske aktivnosti stanovništva obavlja sljedeće stručne poslove: pripremu, izradu i razvoj metodologija, i obradu statističkih istraživanja, publiciranje i diseminaciju statis¬tičkih podataka i pokazatelja o ekonomski aktivnom stanovništvu, zaposlenim, nezaposlenim i neaktivnim osobama, te demografskim, obrazovnim i ekonomskim karakteristikama aktivnosti koje obavljaju, kao i o kvaliteti života i ekonomskom blagostanju stanovništva u Republici Hrvatskoj. Odsjek osigurava podatke koji se prikupljaju sljedećim istraživanjima: Anketa o radnoj snazi u tromjesečnoj periodici i na regionalnoj razini; godišnji Ad hoc modul kojega zakonski i metodološki propisuje Europska unija; Anketa o korištenju vremena, te osigurava izračun pripadajućih ekonomskih i socijalnih indikatora.

8.6.2. Odsjek administrativne zaposlenosti,
zarada i troška rada

Članak 53.

Odsjek administrativne zaposlenosti, zarada i troška rada obavlja sljedeće stručne poslove: pripremu, izradu i razvoj metodologija i klasifikacija, provedbu i obradu statističkih istraživanja, publiciranje i diseminaciju statističkih podataka i pokazatelja o zaposlenima koji imaju zasnovan radni odnos, zaradama i trošku rada, koji se ostvaruju u obavljanju ekonomskih aktivnosti; razvija i implementira metodologiju statistike slobodnih radnih mjesta i strukture zarada prema preporukama Eurostata. U mjesečnoj periodici statističkim istraživanjima osiguravaju se podaci o prosječnoj bruto i neto plaći, satima rada, administrativnoj zaposlenosti prema djelatnostima, stopi registrirane nezaposlenosti; u kvartalnoj periodici Indeks troška rada; u godišnjoj periodici bruto i neto plaće prema spolu i stupnju stručne spreme, administrativnoj zaposlenosti i strukturi zaposlenih prema demografskim, obrazovnim i ekonomskim obilježjima. U četverogodišnjoj periodici osiguravaju se podaci o strukturi zarada i troška rada.

9. SEKTOR EKONOMSKIH STATISTIKA

Članak 54.

Sektor ekonomskih statistika obavlja sljedeće stručne poslove: obračun nacionalnih računa i osnovnih makroekonomskih agregata, provodi dio statističkih istraživanja potrebnih za izradu tromjesečnih i godišnjih nacionalnih računa, izrađuje tablice ponude i uporabe te input-output tablice i izračun indeksa cijena.

Sektor primjenjuje ESA 1995 (European system of accounts – Europski sustav nacionalnih računa 1995) regulative uzimajući u obzir ekonomske trendove i nove zahtjeve te radi na izradi Izvora i metoda nacionalnih računa (GNI Inventory – Gross National Income Inventory – Izvori i metode za opis izračuna Bruto nacionalnog dohotka – BND) gdje aktivno sudjeluju svi odjeli ustrojeni unutar Sektora.

Sektor izrađuje i uvodi u uporabu metodologiju potrebnu u procesu prikupljanja mikroekonomskih podataka nužnih za sastavljanje makroekonomskih agregata, predlaže i brine o razmjeni podataka unutar Sektora i unutar Zavoda, koji se, u skladu s dinamikom izrade određenih pokazatelja, dobivaju od drugih institucija uključenih u statistički sustav Republike Hrvatske.

Sektor predlaže sadržaj i modalitete provođenja statističkih istraživanja u drugim sektorima u Zavodu koja su podloga za izračun makroekonomskih agregata po čistim djelatnostima, institucionalnim jedinicama i institucionalnim sektorima.

Na razini Sektora obavlja se aktivna suradnja i koordinacija rada u pogledu: definiranja i razvijanja novih metodologija, stvaranja baza podataka Sektora (dobivenih od institucija iz statističkog sustava Republike Hrvatske izvan Zavoda kao i podataka dobivenih od drugih Sektora unutar Zavoda), prijenosa i međusobnog usklađivanja stavova oko pojedinih stavki i agregata koje treba uklopiti u odgovarajući kontekst sustava nacionalnih računa.

Sektor dostavlja podatke institucijama unutar Republike Hrvatske i institucijama Europske unije u zadanim rokovima i formatima (tablice u skladu sa zahtjevima iz »Statistical Requirement Compendiuma«), primjenjujući ESA 1995 regulative. Sektor surađuje s institucijama, upravama i ministarstvima u Republici Hrvatskoj. Sektor u suradnji s drugim znanstvenim institucijama u Republici Hrvatskoj i uz tehničku pomoć stranih stručnjaka i institucija, sudjeluje u definiranju novih izvora podataka i njihovom kontinuiranom održavanju i daljnjem razvitku.

U Sektoru ekonomskih statistika ustrojavaju se:

9.1. Odjel za metodologije i baze podataka nacionalnih računa

9.2. Odjel obračuna BDP-a proizvodna i dohodovna metoda

9.3. Odjel obračuna BDP-a rashodna metoda

9.4. Odjel sektorskih računa

9.5. Odjel za Tablice ponude i Uporabe te Input/Output tablice

9.6. Odjel statistike cijena i pariteta kupovne moći

9.7. Odjel za statistiku dugotrajne imovine.

9.1. Odjel za metodologije i baze podataka
nacionalnih računa

Članak 55.

Odjel za metodologije i baze podataka nacionalnih računa obavlja sljedeće stručne poslove: razvoj i poboljšanje metodologija u koordinaciji s ostalim Odjelima, za potrebe Sektora ekonomskih statistika, surađuje i priprema podatke za sve odjele unutar Sektora te surađuje sa ostalim Sektorima u Zavodu u pogledu usklađivanja metodoloških pristupa i razmjene podataka. Odjel se bavi preuzimanjem i obradom podataka iz administrativnih izvora za potrebe obračuna Bruto domaćeg proizvoda (BDP-a), izrade sektorskih računa i tablica ponude i uporabe; u suradnji s drugim sektorima Zavoda sudjeluje u definiranju novih izvora te redefiniranju postojećih izvora podataka; sudjeluje u definiranju sadržaja i modaliteta provođenja statističkih istraživanja u drugim sektorima, osobito granskim statistikama, koji čine podlogu za izračun važnih makroekonomskih agregata po čistim djelatnostima, institucionalnim jedinicama i institucionalnim sektorima; kreira i vodi bazu podataka koja sadrži izvorne podatke kao i obračunate agregate za potrebe Sektora; provodi istraživanje o investicijama te kontrolira i analizira rezultate istraživanja.

Odjel za metodologiju i baze podataka nacionalnih računa brine o integriranju specifičnih proizvoda drugih odjela u jedinstvenu strukturu nacionalnih računa. Odjel razvija jedinstvene klasifikacijske sustave za sve domene nacionalnih računa, kojima se bave drugi odjeli, brine se o informatičkoj obradi i preklasifikaciji svih raspoloživih podataka iz administrativnih izvora i istraživanja Zavoda, brine se o uvođenju i održavanju jedinstvenih kodnih sustava za potrebe izgradnje baze podatka nacionalnih računa, predlaže drugim ustrojstvenim jedinicama Zavoda klasifikacijske i kodne sustave za potrebe provođenja statističkih istraživanja i za potrebe dizajniranja baza podataka nacionalnih računa.

Za obavljanje dijela poslova iz stavka 1. ovoga članka ustrojavaju se:

9.1.1. Odsjek metodologija i baza podataka

9.1.2. Odsjek za investicije.

9.1.1. Odsjek metodologija i baza podataka

Članak 56.

Odsjek metodologija i baza podataka obavlja sljedeće stručne poslove: obavlja poslove razvoja i poboljšanja metodologija za potrebe Sektora ekonomskih statistika, preuzima i obrađuje podatke drugih institucija za potrebe svih odjela u Sektoru te kreira i vodi baze podataka na jednom mjestu; analizira kvalitetu podataka godišnjih i tromjesečnih financijskih izvještaja, obavlja redefiniranje postojećih podataka te definiranje novih izvora podataka; dostavlja podatke institucijama unutar Republike Hrvatske i institucijama Europske unije u zadanim rokovima i formatima (tablice u skladu sa zahtjevima iz »Statistical Requirement Compendiuma«). Odsjek vodi brigu o strukturalnom prilagođavanju svih izvora podataka radi davanja adekvatnih inputa drugim odjelima unutar Sektora ekonomskih statistika. Odsjek vodi brigu o vođenju projekata međunarodne tehničke suradnje s posebnom svrhom koordiniranja razvoja specifičnih statističkih metodologija koje su sastavni dijelovi metodologije nacionalnih računa.

9.1.2. Odsjek za investicije

Članak 57.

Odsjek za investicije obavlja sljedeće stručne poslove: provodi godišnje istraživanje o investicijama u dugotrajnu imovinu od poduzeća i drugih organizacija u zemlji, ako su neposredni investitori. U istraživanju se prikupljaju podaci o izvršenim isplatama za investicije u dugotrajnu imovinu, vremenskom razgraničenju između isplata za investicije i ostvarenih investicija, investicija u novu dugotrajnu imovinu prema namjeni, prema Nacionalnoj klasifikaciji djelatnosti i prema tehničkoj strukturi. Odsjek obavlja pripremu, izradu i razvoj metodologija za potrebe istraživanja investicija, predlaže sadržaj obrasca i određuje reprezentativni dirigirani uzorak. Rezultati istraživanja omogućuju izračun BDP-a prema rashodnoj metodi, izračun Kapitalnog računa te služe kao podloga ostalim odjelima Sektora u njihovim izračunima.

9.2. Odjel obračuna BDP-a proizvodna i
dohodovna metoda

Članak 58.

Odjel obračuna BDP-a proizvodna i dohodovna metoda obavlja sljedeće stručne poslove: izračun godišnjeg BDP-a prema proizvodnoj i dohodovnoj metodi u tekućim i stalnim cijenama, izračun tromjesečnog BDP-a prema proizvodnoj i dohodovnoj metodi u tekućim i stalnim cijenama, usklađivanje godišnjeg i tromjesečnog izračuna BDP-a. U odjelu se obavlja priprema podataka za usklađivanje obračuna BDP-a sa proizvodne i dohodovne strane sa rashodnom stranom te se vrši obračun regionalnog BDP te izračun i uključivanje neobuhvaćenog dijela ekonomije (siva ekonomija) u službeni BDP.

Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Odjel aktivno surađuje i priprema podatke za sve odjele unutar Sektora ekonomskih statistika te surađuje sa ostalim sektorima u Zavodu glede usklađivanja metodoloških pristupa i razmjene podataka.

Za obavljanje dijela poslova iz stavka 1. Ovoga članka ustrojavaju se:

9.2.1. Odsjek obračuna godišnjeg BDP-a proizvodna i dohodovna metoda

9.2.2. Odsjek obračuna tromjesečnog BDP-a proizvodna i dohodovna metoda i regionalnog BDP-a.

9.2.1. Odsjek obračuna godišnjeg BDP-a proizvodna i dohodovna metoda

Članak 59.

Odsjek obračuna godišnjeg BDP-a proizvodna i dohodovna metoda obavlja sljedeće stručne poslove: izračun godišnjeg BDP-a u tekućim i stalnim cijenama. U odsjeku se radi obračun dodane vrijednosti prema NKD djelatnostima za poduzetnike, banke, osiguravajuća društva i druge financijske institucije, obrtnike i obiteljska poljoprivredna gospodarstva. Odsjek radi izračun usluga financijskog posredovanja i obračun imputirane stambene rente prema preporukama i zahtjevima Eurostata te vrši obračun BDP-a u stalnim cijenama primjenom indeksa cijena i indeksa volumena, radi izračun pojedinih indikatora te izračun realne stope rasta gospodarstva Republike Hrvatske. U Odsjeku se radi procjena i uključivanje neobuhvaćenog dijela ekonomije u službeni BDP Republike Hrvatske.

9.2.2 Odsjek obračuna tromjesečnog BDP-a proizvodna i dohodovna metoda i regionalnog BDP-a

Članak 60.

Odsjek obračuna tromjesečnog BDP-a proizvodna i dohodovna metoda i regionalnog BDP-a obavlja sljedeće stručne poslove: obračun tromjesečnog BDP-a u tekućim cijenama po NKD djelatnostima (obračun bruto vrijednosti proizvodnje, međufazne potrošnje i dodane vrijednosti, podaci o zaposlenima), obračun BDP-a dohodovnom metodom obračun tromjesečnog BDP-a u stalnim cijenama po NKD djelatnostima.

U Odsjeku se prati razvoj kratkoročnih indikatora poslovnih statistika, te se njihovom primjenom unapređuje metoda obračuna BDP-a u stalnim cijenama (unapređenje mjerenja razvoja ekonomskim djelatnosti korištenjem cijena i volumena). U Odsjeku se usklađuje tromjesečni obračun BDP-a s rashodnom metodom te se usklađuje tromjesečni obračun Bruto dodane vrijednosti – BDV po djelatnostima NKD-a i BDP-a na razini Republike Hrvatske s godišnjim obračunom BDV-a i BDP-a. U Odsjeku se vrši obračun regionalne BDV i BDP-a na II i III razini nacionalne klasifikacije prostornih jedinicama za statistiku (NKPJS) korištenjem podataka svih statističkih odjela u skladu s metodologijom.

9.3. Odjel obračuna BDP-a rashodna metoda

Članak 61.

Odjel obračuna BDP-a rashodna metoda obavlja sljedeće stručne poslove: obračun godišnjeg BDP-a u tekućim i stalnim cijenama te obračun i uključivanje sive ekonomije u službeni BDP, usklađivanje obračuna BDP-a prema rashodnoj metodi s obračunom BDP-a prema proizvodnoj metodi, obračun tromjesečne procjene BDP-a u tekućim i stalnim cijenama i usklađivanje tromjesečnog obračuna BDP-a s konačnim godišnjim podacima te izrada regionalnih računa kućanstava. Odjel radi izračun tromjesečne realne stope rasta i implicitnog deflatora BDP-a.

Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Aktivno surađuje i priprema podatke za sve odjele unutar Sektora ekonomskih statistika te surađuje sa ostalim Sektorima u Zavodu glede usklađivanja metodoloških pristupa i razmjene podataka.

9.4. Odjel sektorskih računa

Članak 62.

Odjel sektorskih računa obavlja sljedeće stručne poslove: izrada tekućih računa po čistim djelatnostima za sve institucionalne sektore, izrada kapitalnog računa za sve institucionalne sektore, izrada bilance i njihovo usklađivanje s tekućim računima, s posebnim naglaskom na izradi nefinancijskih računa za sektor države neophodnih za izradu Izvješća o postupku prekomjernog deficita (EDP – Excessive deficit procedure notification).

Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Aktivno surađuje i priprema podatke za sve odjele unutar Sektora ekonomskih statistika te surađuje sa ostalim Sektorima u Zavodu glede usklađivanja metodoloških pristupa i razmjene podataka.

9.5. Odjel za Tablice ponude i uporabe te Input/
Output tablice

Članak 63.

Odjel za Tablice ponude i uporabe te Input/Output tablice obavlja sljedeće stručne poslove: izrada metode robnih tokova temeljenih na sustavu strukturnih poslovnih statistika (po čistim djelatnostima i institucionalnim sektorima) prema određenim razinama Klasifikacije proizvoda po djelatnostima – KPD i NKD klasifikacije i podacima svih odjela unutar Sektora i unutar Zavoda. Odjel izrađuje metodološku podlogu za izračun Tablica ponude i uporabe, prema metodi robnih tokova, koje predstavljaju okvir za izradu nacionalnih računa (makroekonomskih agregata: godišnjeg BDP-a, tromjesečnog BDP-a, regionalnog BDP-a) u Sektoru, na temelju gotovih Tablica ponude i uporabe izrađuje simetrične Input-Output tablice. Odjel obavlja izračun Prosječne ponderirane stope za određivanje vlastitih sredstava iz PDV-a u okviru Izvješća o PDV-u Republike Hrvatske.

Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Aktivno surađuje i priprema podatke za sve odjele unutar Sektora ekonomskih statistika te surađuje sa ostalim Sektorima u Zavodu glede usklađivanja metodoloških pristupa i razmjene podataka.

9.6. Odjel statistike cijena i pariteta kupovne moći

Članak 64.

Odjel statistike cijena i pariteta kupovne moći obavlja sljedeće stručne poslove: pripremu, izradu, razvoj metodologija i klasifikacija, provodi i obrađuje statistička istraživanja poštujući smjernice Eurostata, provodi mjesečno publiciranje i diseminaciju statističkih podataka i pokazatelja o cijenama, provodi godišnje izmjene ponderacijske strukture i oblikovanje indeksne liste za izračunavanje svih indeksa cijena te sudjeluje na poslovima međunarodne suradnje. Statističkim istraživanjima osiguravaju se podaci u mjesečnoj periodici po grupama i podgrupama dobara i usluga za Indeks potrošačkih cijena (CPI – Consumer price index), Harmonizirani indeks potrošačkih cijena (HICP – Harmonized consumer price index), Indeks cijena industrijskih proizvoda pri proizvođačima, Indeks cijena građevnog materijala.

Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Aktivno surađuje i priprema podatke za sve odjele unutar Sektora ekonomskih statistika te surađuje sa ostalim Sektorima u Zavodu glede usklađivanja metodoloških pristupa i razmjene podataka.

Za obavljanje dijela poslova iz stavka 1. ovoga članka ustrojavaju se:

9.6.1. Odsjek za Indeks potrošačkih cijena i Harmonizirani indeks potrošačkih cijena

9.6.2. Odsjek za cijene industrijskih proizvoda pri proizvođačima

9.6.3. Odsjek pariteta kupovne moći.

9.6.1. Odsjek za Indeks potrošačkih cijena i Harmonizirani indeks potrošačkih cijena

Članak 65.

Odsjek za Indeks potrošačkih cijena i Harmonizirani indeks potrošačkih cijena obavlja sljedeće stručne poslove: pripremu, izradu, razvoj metodologija i klasifikacija u skladu s međunarodnim preporukama i standardima Europske unije, mjesečnu provedba i obradu statističkih istraživanja, mjesečno objavljivanje i diseminaciju podataka i pokazatelja o kretanju cijena, suradnja s mjerodavnim institucijama u zemlji i inozemstvu na području dostave statističkih podataka o cijenama i rješavanja posebnih zahtjeva vezanih za izračun podataka o kretanju indeksa, sudjelovanje u radu međunarodnih radnih skupina iz navedenog područja. Odsjek također obavlja poslove iz navedenog djelokruga vezanih za provedbu projekata financiranih od strane Europske unije.

Statističkim istraživanjem o kretanju indeksa potrošačkih cijena (CPI) osiguravaju se mjesečni podaci čija je osnovna namjena mjerenje inflacije, a služi i za očuvanje vrijednosti kod ugovora s indeksnim klauzulama, omogućuje usporedbu kretanja stope inflacije s drugim zemljama, usporedbu kretanja cijena unutar zemlje između određenih gospodarskih sektora, kao osnova za deflacioniranje pojedinih kategorija nacionalnih računa i drugih statističkih serija te za analitičke svrhe. Harmonizirani indeks potrošačkih cijena (HICP) je ekonomski indikator koji mjeri promjenu cijena dobara i usluga koje tijekom vremena nabavljaju, koriste ili plaćaju domaćinstva te kao takav predstavlja grupu europskih indeksa potrošačkih cijena izračunanih prema harmoniziranom pristupu i posebnom setu definicija koji omogućava usporedivu mjeru inflacije u euro zoni, Europskoj Uniji, Europskom ekonomskom području, te za zemlje kandidate za Europsku uniju. Odsjek prati razvoj novih projekata Eurostata vezano za HICP te prati, proučava i primjenjuje dostupnu metodologiju.

9.6.2. Odsjek za cijene industrijskih proizvoda pri proizvođačima

Članak 66.

Odsjek za cijene industrijskih proizvoda pri proizvođačima obavlja sljedeće stručne poslove: pripremu, izradu, razvoj metodologija i klasifikacija u skladu s međunarodnim preporukama i standardima Europske unije, mjesečnu provedbu i obradu statističkih istraživanja, mjesečno objavljivanje i diseminaciju podataka i pokazatelja o kretanju cijena, suradnja s mjerodavnim institucijama u zemlji i inozemstvu na području dostave statističkih podataka o cijenama i rješavanja posebnih zahtjeva vezanih za izračun podataka o kretanju indeksa, sudjelovanje u radu međunarodnih radnih skupina iz navedenog područja. Odsjek obavlja i poslove u vezi provedbe projekata financiranih od strane Europske unije iz svog djelokruga rada.

Statističkim istraživanjem osiguravaju se mjesečni podaci o kretanju indeksa cijena industrijskih proizvoda pri proizvođačima na domaćem tržištu. Podaci se mjesečno dostavljaju u Eurostat. Na osnovu cijena prikupljenih za indeks cijena industrijskih proizvoda izračunavaju se dva važna grupna indeksa za obračun klizne skale u građevinarstvu: indeks cijena građevnog materijala pri proizvođačima (mjesečno priopćenje i mjesečno statističko izvješće) te indeks goriva i maziva pri proizvođačima (mjesečno statističko izvješće).

9.6.3 Odsjek pariteta kupovne moći

Članak 67.

Odsjek pariteta kupovne moći obavlja sljedeće stručne poslove: provođenje pred-istraživanja i istraživanja za definirane liste potrošnih proizvoda i usluga te za područje investicijske opreme i građevinskih projekata prema dinamici određenoj od strane Eurostata i izračun BDP-a za potrebe preračuna preko pariteta kupovne moći prema rashodnoj metodi na detaljnoj razini agregata potrošnje na razini cijele Hrvatske.

Odsjek obavlja izračun sredstava zaposlenih za definirana zanimanja prema ISCO klasifikaciji za područje države kao i procjenu neodbitnih poreza za područje investicijske opreme. U Odsjeku se radi detaljna analiza pariteta kupovne moći (PPP-purchasing power parities), indeksa komparativne razine cijena i koeficijenata varijacije za sva istraživanja na temelju »Quranta« tabela. Odsjek kontinuirano prati sve metodološke promjene i primjenjuje PPP regulativu te redovito dostavlja podatke institucijama Europske unije u zadanim rokovima i formatima (tablice u skladu sa zahtjevima iz »Statistical Requirement Compendiuma«).

Odsjek radi na izradi, razvoju te primjeni metodologija iz svog djelokruga rada, definira nove i redefinira postojeće izvore podataka u suradnji s Odjelom za metodologije i baze podataka nacionalnih računa, aktivno surađuje i priprema podatke za sve odjele unutar Sektora ekonomskih statistika te surađuje sa ostalim Sektorima u Zavodu glede usklađivanja metodoloških pristupa i razmjene podataka.

9.7. Odjel za statistiku dugotrajne imovine

Članak 68.

Odjel za statistike dugotrajne imovine obavlja sljedeće stručne poslove: izrada statistike dugotrajne imovine, izračun investicija, izrađuje satelitski račun istraživanja i razvoja te izračunava pokazatelje produktivnosti. Odjel stvara i primjenjuje metodologiju izračuna svih pokazatelja dugotrajne imovine; bruto vrijednost imovine, neto vrijednost imovine, amortizaciju imovine, povlačenje imovine iz uporabe, ostale promjene obujma imovine, izrađuje račun revalorizacije te provodi povremena istraživanja koja se koriste u modelima statistike dugotrajne imovine. Odjel također računa regionalne investicije i investicije za sve institucionalne sektore. Odjel surađuje s Odjelom za metodologije i baze podataka nacionalnih računa na razvoju i primjeni metodologija iz svog djelokruga rada, definira nove i redefinira postojeće izvore podataka. Aktivno surađuje i priprema podatke za sve odjele unutar Sektora ekonomskih statistika te surađuje sa ostalim sektorima u Zavodu glede usklađivanja metodoloških pristupa i razmjene podataka.

10. SEKTOR STATISTIČKIH INFRASTRUKTURA

Članak 69.

Sektor statističkih infrastruktura obavlja sljedeće stručne poslove: ustrojava, vodi i ažurira statistički poslovni registar na temelju europskih i svjetskih smjernica; vodi Registar poslovnih subjekata u koji se upisuju svi poslovni subjekti i njihovi dijelovi prema Nacionalnoj klasifikaciji djelatnosti; vodi, ažurira i održava statistički registar prostornih jedinica; vodi nacionalnu klasifikaciju prostornih jedinica za statistiku (NKPJS) i razvija i primjenjuje geografski informacijski sustav (GIS); kontinuirano prati razvoj međunarodnih ekonomskih klasifikacija i nomenklatura, priprema i izrađuje nacionalne verzije klasifikacija djelatnosti i proizvoda (NKD i KPD); definira nacrte uzorka za različita statistička istraživanja iz područja društvenih i poslovnih statistika; obavlja statističku i ekonomsku analizu rezultata statističkih istraživanja; bavi se analiziranjem, sezonskim i kalendarskim prilagođavanjem vremenskih serija primjenom odgovarajućih metoda; organizira provedbu istraživanja kućanstava; obavlja poslove koordinacije područnih jedinica, standardizira upute i smjernice za prikupljanje i obradu podataka za statistička istraživanja; obavlja poslove statističke obrade.

U Sektoru statističkih infrastruktura ustrojavaju se:

10.1. Odjel statističkog poslovnog registra

10.2. Odjel administrativnog poslovnog registra, prostornih i ostalih statističkih registara

10.3. Odjel klasifikacija, uzorkovanja, statističkih metoda i analiza

10.4. Odjel za statističku obradu, ankete i koordinaciju područnih jedinica.

10.1. Odjel statističkog poslovnog registra

Članak 70.

Odjel statističkog poslovnog registra obavlja sljedeće stručne poslove: predlaže i izrađuje propise iz područja registara na temelju europskih i međunarodnih smjernica, izrađuje metodološke osnove za ustrojavanje, vođenje i ažuriranje statističkog poslovnog registra, razvija i nadograđuje informacijski sustav SPR-a prema zahtjevima korisnika i Eurostata, identificira potencijalne izvore podataka u administrativnim tijelima te ih analizira i preuzima podatke iz istih nakon donošenja odluke o kvaliteti i upotrebljivosti podataka. Provodi ručno ažuriranje podataka u bazi SPR-a tijekom redovitog ažuriranja iz administrativnih izvora ili na temelju povratnih informacija iz statističkih istraživanja; prati poslovnu demografiju; identificira, profilira, registrira i ažurira podatke o grupama poduzeća; priprema, provodi i obrađuje statistička istraživanja potrebna za ustrojavanje, vođenje i ažuriranje statističkog poslovnog registra; objavljuje podatke o jedinicama statističkog poslovnog registra; surađuje s korisnicima unutar i izvan Zavoda u svrhu razmjene podataka i poboljšanju kvalitete podataka kako samog statističkog poslovnog registra tako i drugih izvora.

10.2. Odjel administrativnog poslovnog registra, prostornih i ostalih statističkih registara

Članak 71.

Odjel administrativnog poslovnog registra, prostornih i ostalih statističkih registara obavlja sljedeće stručne poslove: vodi Registar poslovnih subjekata u koji se upisuju svi poslovni subjekti i njihovi dijelovi prema Nacionalnoj klasifikaciji djelatnosti; priprema i objavljuje podatke o broju i strukturi poslovnih subjekata upisanih u Registar; vodi, ažurira i održava statistički registar prostornih jedinica; vodi nacionalnu klasifikaciju prostornih jedinica za statistiku (NKPJS); razvija i primjenjuje geografski informacijski sustav (GIS); priprema i izrađuje tehničku dokumentaciju za provedbu popisa i drugih statističkih istraživanja. Vodi projekte razvitka regionalnih, urbanih i lokalnih statistika te portreta regija, registra stanovništva i ostalih statističkih registara.

Za obavljanje dijela poslova iz stavka 1. ovog članka ustrojavaju se:

10.2.1. Odsjek administrativnog poslovnog registra

10.2.2. Odsjek prostornih i ostalih statističkih registara.

10.2.1. Odsjek administrativnog poslovnog registra

Članak 72.

Odsjek administrativnog poslovnog registra vodi Registar poslovnih subjekata u koji se upisuju svi poslovni subjekti (pravne osobe, tijela državne vlasti i tijela jedinica lokalne i područne (regionalne) samouprave) i njihovi dijelovi temeljem prijave i prateće dokumentacije. Razvrstava poslovne subjekte i njihove dijelove prema djelatnosti koju pretežito obavljaju u skladu s Nacionalnom klasifikacijom djelatnosti; vodi jedinstvenu bazu podataka i kartoteku za poslovne subjekte; izdaje svakom poslovnom subjektu obavijest o razvrstavanju, priprema i objavljuje podatke o broju i strukturi poslovnih subjekata upisanih u Registar.

10.2.2. Odsjek prostornih i ostalih statističkih registara

Članak 73.

Odsjek prostornih i ostalih statističkih registara obavlja sljedeće stručne poslove: vodi, ažurira i održava statistički registar prostornih jedinica; vodi nacionalnu klasifikaciju prostornih jedinica za statistiku (NKPJS) i razvija i primjenjuje geografski informacijski sustav (GIS); izrađuje grafičke prikaze statističkih podataka (iz područja demografije, statistike industrije i energije, građevinarstva, ugostiteljstva i turizma, robne razmjene, statistike cijena, poljoprivrede, šumarstva i ribarstva); izrađuje različite tematske karte i analize, temeljem statističkih podataka; priprema i izrađuje tehničku dokumentaciju za provedbu popisa i drugih statističkih istraživanja. Vodi projekte razvitka regionalnih, urbanih i lokalnih statistika te portreta regija, registra stanovništva i ostalih statističkih registara.

10.3. Odjel klasifikacija, uzorkovanja, statističkih
metoda i analiza

Članak 74.

Odjel klasifikacija, uzorkovanja, statističkih metoda i analiza obavlja sljedeće stručne poslove: definira nacrte uzorka za različita istraživanja iz područja društvenih i poslovnih statistika, radi na izboru uzorka, analizira podatke dobivene na uzorku, imputira vrijednosti tamo gdje postoji ne odgovor na pojedino pitanje, procjenjuje parametre populacije i uzoračku grešku, sudjeluje u izradi metodologije istraživanja; bavi se analiziranjem, sezonskim i kalendarskim prilagođavanjem vremenskih serija za potrebe stručnih statističkih odjela u Zavodu primjenom odgovarajućih metoda i programske podrške prema preporukama i/ili zahtjevima Eurostata; pruža podršku stručnim statističkim odjelima u metodološkim pitanjima vezanima uz vremenske serije koje se publiciraju, odnosno dostavljaju u Eurostat; obavlja statističku i ekonomsku analizu rezultata statističkih istraživanja, kontinuirano valorizira reprezentativnost primijenjenih metoda i daje ocjene kvalitete dobivenih podataka te predlaže mjere za njihovo poboljšanje.

U području klasifikacija Odjel obavlja sljedeće stručne poslove: kontinuirano prati razvoj međunarodnih ekonomskih klasifikacija i nomenklatura, priprema i izrađuje nacionalne verzije klasifikacija i proizvoda (NKD i KPD) kao statističkih standarda Republike Hrvatske koji se koriste za prikupljanje, obradu, analizu i diseminaciju statističkih podataka; priprema i izrađuje pravne podloge za primjenu nacionalnih verzija klasifikacija djelatnosti i proizvoda kao i sve neophodne metodološke alate koji će osigurati njihovu ispravnu primjenu u statističkim istraživanjima i poslovnim registrima, a u skladu s preporukama i smjernicama Eurostata (objašnjenja, korespondentne tablice veza, abecedni i brojčani popisi); priprema i provodi poduke i stalno komunicira sa svim korisnicima ekonomskih klasifikacija (posebno NKD-a i KPD-a) unutar i izvan Zavoda u cilju pružanja savjeta i stručne pomoći; pruža savjetodavne pomoći pri razvoju klasifikacija i nomenklatura; izrađuje, održava i ažurira klasifikacijsku bazu podataka gdje su na jednom mjestu pohranjene sve klasifikacije i nomenklature koje se koriste u Zavodu; kontinuirano surađuje sa statističkim odjelima u cilju prikupljanja informacija o klasifikacijama, nomenklaturama i šifrarnicima koji se koriste u statističkim istraživanjima.

10.4. Odjel za statističku obradu, ankete i koordinaciju područnih jedinica

Članak 75.

Odjel za statističku obradu, ankete i koordinaciju područnih jedinica obavlja sljedeće stručne poslove: manipulacije s prikupljenim obrascima statističkih istraživanja, šifriranje, kontrole potpunosti i logičnosti, ispravljanje podataka koji su pronađeni pogrešnima, praćenje koncentracije i obuhvata za svako istraživanje, obradu istraživanja pomoću uredskih računskih strojeva, sudjelovanje u izradi logičko-računske kontrole podataka, izradi uputa za šifriranje podataka i uputa za ispravljanje grešaka, suradnju sa stručnim odjelima, prema planiranim terminima i dinamici, te praćenje i izvješćivanje o statusu pojedinih poslova. Organizira provedbu istraživanja kućanstava, radi podjelu poslova među anketarima, prati rad anketara, obavlja administrativne poslove vezane uz anketare, vrši izbor i obuku anketara te razvija anketne metode, standardizira upute i smjernice za prikupljanje i obradu podataka za statistička istraživanja, nadzire i kontrolira proces prikupljanja podataka; obučava djelatnike područnih jedinica u suradnji sa statističkim odjelima, kontinuirano surađuje sa ustrojstvenim jedinicama Zavoda zaduženim za metodologije anketnih istraživanja i sudjeluje u svim oblicima edukacija koje se odnose na unapređenja u provedbi anketa. Koordinira rad područnih jedinica pri provedbi statističkih istraživanja izvještajnim metodama, to jest prikupljanje i kontrolu izvještaja poslovnih subjekata, pri provedbi anketnih istraživanja te pri provedbi drugih velikih istraživanja koja se provode metodom potpunog obuhvata, odnosno popisa. Vodi projekte koordinacije rada područnih jedinica, posebno u kompiliranju područnih statistika.

Za obavljanje dijela poslova iz stavka 1. ovog članka ustrojavaju se:

10.4.1. Pododsjek statističke obrade

10.4.2. Pododsjek za ankete i koordinaciju područnih jedinica.

10.4.1. Pododsjek statističke obrade

Članak 76.

Pododsjek statističke obrade obavlja sljedeće stručne poslove: manipulacije s prikupljenim obrascima statističkih istraživanja (razvrstavanje, numeriranje, razduživanje), šifriranje (ručno i računalom podržano), kontrole potpunosti i logičnosti, ispravljanje podataka koji su pronađeni pogrešnima, praćenje koncentracije i obuhvata za svako istraživanje, obradu istraživanja pomoću uredskih računskih strojeva, sudjelovanje u izradi logičko-računske kontrole podataka, izradi uputa za šifriranje podataka i uputa za ispravljanje grešaka, suradnju sa stručnim odjelima, prema planiranim terminima i dinamici, te praćenje i izvješćivanje o statusu pojedinih poslova. Za područje transporta, temeljem odabranog uzorka i plana dostavlja obrasce na teren, kontaktira izvještajne jedinice, rješava sporne i nedostajuće izvještajne jedinice, obavlja unos podataka i logičku kontrolu podataka.

10.4.2. Pododsjek za ankete i koordinaciju područnih jedinica

Članak 77.

Pododsjek za ankete i koordinaciju područnih jedinica obavlja sljedeće stručne poslove: organizira provedbu istraživanja kućanstava, radi podjelu poslova među anketarima, prati rad anketara, obavlja administrativne poslove vezane uz anketare, vrši izbor i obuku anketara te razvija anketne metode, standardizira upute i smjernice za prikupljanje i obradu podataka za statistička istraživanja, nadzire i kontrolira proces prikupljanja podataka, obučava djelatnike područnih jedinica u suradnji sa statističkim odjelima, kontinuirano surađuje sa organizacijskim jedinicama zaduženim za metodologije anketnih istraživanja i sudjeluje u svim oblicima edukacija koje se odnose na unapređenja u provedbi anketa. Koordinira rad područnih jedinica pri provedbi statističkih istraživanja izvještajnim metodama, to jest prikupljanje i kontrolu izvještaja poslovnih subjekata, pri provedbi anketnih istraživanja te pri provedbi drugih velikih istraživanja koja se provode metodom potpunog obuhvata, odnosno popisa. Vodi projekte koordinacije rada područnih jedinica, posebno u kompiliranju područnih, urbanih i lokalnih statistika.

11. SEKTOR INFORMACIJA, USLUGA I PUBLIKACIJA

Članak 78.

Sektor informacija, usluga i publikacija obavlja sljedeće stručne poslove: organizira i provodi publicističku djelatnost Zavoda, planira, uređuje i tiska publikacije, obrasce i upute Zavoda na temelju Godišnjeg provedbenog plana, Programa publiciranja i Kalendara objavljivanja statističkih podataka, omogućuje javnosti dostupnost objavljenih podataka i podataka posebne obrade, daje informacije domaćim i stranim korisnicima odgovarajući na telefonske i pismene korisničke zahtjeve te distribuira i prodaje publikacije Zavoda, bavi se marketinškim aktivnostima te odnosima s javnošću, uređuje internetske stranice Zavoda.

U Sektoru informacija, usluga i publikacija ustrojavaju se:

11.1. Odjel za publicistiku

11.2. Odjel informacija

11.3. Odjel za odnose s korisnicima.

11.1. Odjel za publicistiku

Članak 79.

Odjel za publicistiku organizira, usklađuje i provodi publicističku djelatnost Zavoda na osnovi preporuka za uređivanje publikacija i grafičkim standardima. Koordinira poslove preuzimanja materijala od stručnih odjela pri izradi publikacija, obrazaca i uputa, poslove lekture, prevođenja, tehničkog i grafičkog uređenja, digitalnog i offset tiska i pripreme za objavu na internetskim stranicama Zavoda prema unaprijed zadanim rokovima. Planira i u suradnji sa stručnim odjelima utvrđuje rokove objavljivanja te brine o njihovom provođenju. Daje prijedlog vizualnog izgleda (korice i format) novih publikacija, osmišljava izgled statističkih tablica i grafikona itd., kontrolira kvalitetu izrade. Planira i brine o financijskim sredstvima za izradu publikacija i obrazaca.

Za obavljanje dijela poslova iz stavka 1. ovog članka ustrojavaju se:

11.1.1. Odsjek uredništva

11.1.2. Odsjek grafičke pripreme publikacija i obrazaca za web i tisak.

11.1.1. Odsjek uredništva

Članak 80.

Odsjek uredništva utvrđuje i provodi uređivačku politiku Zavoda za publikacije prema preporukama za uređenje publikacija i prema grafičkim standardima za publikacije, te je po potrebi ažurira. Obavlja poslove praćenja, evidentiranja i koordinacije procesa izrade publikacija, obrazaca i uputa prema zadanim rokovima, kroz sve faze rada od dolaska u publicistiku preko lekture i prijevoda, tehničkog uređenja, do kontrole prije objave na internetskim stranicama i prije tiska, a prema zadanim rokovima. Izrađuje Program publiciranja i Kalendar objavljivanja statističkih podataka, planira i u suradnji sa stručnim odjelima utvrđuje rokove objavljivanja te brine o njihovom provođenju. Rješava složene probleme u svim publikacijama u suradnji sa stručnim odjelima i vanjskim institucijama. Preuzima podatke od vanjskih institucija za izradu publikacija. Predlaže nova tehnička rješenja pri standardizaciji proizvoda uz potrebu uvođenja vizualnih alata za publikacije, osmišljava izgled statističkih tablica i grafikona. Obavlja poslove kontrole statističkih podatka, smislenosti metodoloških tekstova, engleskih tekstova i grafikona, kontrolira kvalitetu izrade publikacija. Provodi lekturu i prevođenje svih publikacija i priopćenja Zavoda, obrazaca i uputa te dopisa, radi korekturu tekstova, uređuje sadržaj i kazalo u publikacijama te numeraciju, daje jezične savjete odjelima, usklađuje statističke termine (hrvatske i engleske) kroz sve statističke publikacije u elektronskom i u papirnatom obliku

11.1.2. Odsjek grafičke pripreme publikacija i
obrazaca za web i tisak

Članak 81.

Odsjek grafičke pripreme publikacija i obrazaca za tisak i web izrađuje i provodi grafičku pripremu publikacija, obrazaca i uputa u papirnatom i elektronskom obliku prema preporukama za uređivanje i grafičkim standardima tehničkog uređivanja prema zadanim rokovima, evidentira faze rada izrade publikacija i obrazaca, dizajnira i daje prijedloge za dizajn publikacija, kreira statističke tablice, grafikone, radi na prijelomu publikacija, priprema publikacije i obrasce za objavu na internetskim stranicama Zavoda.

Vrši montažu, snima i razvija ploče za tisak, tiska publikacije, obrasce i upute, korice, vrši doradu i uvez jednostavnijih publikacija, materijale za publikacije i obrasce te upute u pdf formatu pretvara u digitalno čitljiv oblik, fotokopira publikacije, priopćenja, obrasce i interne materijale, uvezuje tablograme, brine o servisiranju i nabavi strojeva i nabavi repromaterijala. Evidentira faze rada izrade publikacija i obrazaca.

11.2. Odjel informacija

Članak 82.

Odjel informacija obavlja poslove prikupljanja i čuvanja svih publikacija koje izdaje Zavod. Vodi brigu o održavanju fonda, nabavi, obradi, posudbi, trajnoj pohrani, izradi on line kataloga. Obavlja zaštitu i digitalizaciju raritetnog dijela fonda. Omogućava korištenje svih publikacija Zavoda kao i publikacija ostalih statističkih instituta i međunarodnih organizacija.

Pruža pomoć korisnicima pri korištenju podataka i obučava korisnike kako koristiti i tražiti podatke, pruža pomoć pri traženju izvora statističkih podataka koje nije prikupio Zavod. Obavlja zaprimanje i rješavanje korisničkih zahtjeva za koje nije potrebna posebna obrada, daje informacije korisnicima knjižnice Zavoda: elektroničkom poštom, faksom i telefonom.

Zaprima međunarodne upitnike i koordinira njihovo rješavanje i slanje podataka, surađuje sa statističkim odjelima i institucijama u Republici Hrvatskoj.

Zaprima domaće i strane zahtjeve koji se odnose na usluge ESDS-a, pruža osnovne informacije o pronalaženju traženih podataka na Eurostatovim internetskim stranicama, pruža pomoć pri korištenju Eurostatovih baza podataka, organizira i održava radionice s poznatim grupama korisnika, izrađuje tromjesečne izvještaje za Eurostat, na temelju povratnih korisničkih informacija kontinuirano obavještava Eurostat o unapređenju danih podataka i načinu publiciranja, odgovara na telefonske zahtjeve, promovira korištenje europskih statističkih informacija.

11.3. Odjel za odnose s korisnicima

Članak 83.

Odjel za odnose s korisnicima obavlja poslove koji se odnose na upravljanje odnosima s korisnicima, na odnose s javnošću i na uređenje internetskih stranica Zavoda.

Odjel obavlja sljedeće stručne poslove: oglašavanje, organiziranje radionica i seminara za korisnike, priprema RSS-a, marketinška istraživanja, obuhvat postojećih i potencijalnih korisnika, odabir prikladnih promotivnih materijala, rad na jedinstvenom i standardiziranom vizualnom identitetu Zavoda, razvoj sustava za upravljanje odnosima s korisnicima i izvještajnim jedinicama, organizacija i izvedba konferencija za novinare, oblikovanje obavijesti za medije i priopćenja za javnost, priprema internih glasila ili biltena, uređivanje intranetske stranice Zavoda; zaprimanje zahtjeva za kupnju publikacija, pisanje ponuda, upisivanje u bazu korisnika, provjera plaćenih ponuda, slanje plaćenih publikacija poštom, elektroničkom poštom ili pouzećem, distribucija publikacija institucijama koje ih primaju bez naplate kao i njihova distribucija unutar odjela u Zavodu, evidencija zaliha te dostavljanje izvještaja o prodaji Odjelu za publicistiku kako bi se mogle planirati naklade, pretplata na publikacije, zaprimanje svih zahtjeva za posebnom obradom. Rješavanje jednostavnijih zahtjeva u Odsjeku prodaje i distribucije (podaci vanjske trgovine i drugi podaci kojima Odsjek raspolaže) te prosljeđivanje kompleksnijih zahtjeva stručnim odjelima.

Za obavljanje dijela poslova iz stavka 1. ovog članka ustrojavaju se:

11.3.1. Odsjek za odnose s javnošću i komunikaciju s korisnicima

11.3.2. Odsjek prodaje i distribucije.

11.3.1. Odsjek za odnose s javnošću i komunikaciju
s korisnicima

Članak 84.

Odsjek za odnose s javnošću i komunikaciju s korisnicima obavlja poslove oglašavanja, organiziranja radionica i seminara za korisnike, priprema RSS-a. Provodi marketinška istraživanja (ankete o zadovoljstvu korisnika, ankete o mišljenjima i stavovima javnosti, mjerenje učinka odnosa s medijima), određuje ciljne skupine uz pomoć CRM-a koji je prikupio podatke od informacijskog centra i Odsjeka prodaje i distribucije. Provodi istraživanje obuhvata postojećih i potencijalnih korisnika, utvrđuje svrhu istraživanja: probleme i ciljeve, utvrđuje izvor istraživanja, vrstu i metode istraživanja, odabir uzorka istraživanja, te način interpretiranja i prezentacije rezultata. Izgrađuje i održava imidž, odabir prikladnih promotivnih materijala, rad na jedinstvenom i standardiziranom vizualnom identitetu Zavoda. Razvija sustav (program) za upravljanje odnosima s korisnicima i izvještajnim jedinicama (CRM) koji registrira i bilježi kontakte s kupcima i korisnicima. Uspostavljeni kontakti s kupcima i korisnicima mogu biti zabilježeni u sustavu za upravljanje odnosima s korisnicima. Prikupljene informacije uz pomoć sustava za upravljanje odnosima s korisnicima mogu se koristiti za planiranje korisničkih treninga, diseminaciju publikacija, razvoj novih publikacija i usluga.

Izrađuje popis novinara, te izrađuje pozive za medije u svrhu sazivanja konferencije za novinare, organizira susrete s novinarima, izrađuje materijale za novinare, priprema press book koji sadrži objave za medije, prijedloge stručnim odjelima za objavu zanimljivih podataka – međunarodni dani, neobične, zanimljive priče koje se već objavljuju u medijima, pisanje komentara za novinare (komentare uređuje Odsjek za odnose s javnošću, sadržaj priređuje statistički odjel iz svog djelokruga rada). Organizira konferencije za novinare, priprema obavijesti za medije, priopćenja za javnost, ispravak netočnog navoda i reagiranje.

Radi na internom marketingu: organizira programe namijenjene zaposlenicima i njihovom razvoju, vrši odabir najboljih zaposlenika godine, organizira susrete zaposlenika, vrši odabir i priprema organizaciju sportskih aktivnosti, organizaciju internih manifestacija u Zavodu (domjenci, večere, dan statistike, božićni i novogodišnji susreti), provodi ispitivanje zadovoljstva zaposlenika, priprema interna glasila ili biltene. Uređuje intranet stranice: piše i objavljuje vijesti zaposlenicima (novine u poslovanju Zavoda, planirana istraživanja – najava početka istraživanja, objavljuje informacije o izlasku određenih publikacija, objavljuje informacije o radovima u zgradi, te ostale informacije), priprema arhivu vijesti. Pruža informatičku podršku cijelom sektoru, dizajnira internetske stranice, objavljuje e-publikacije.

11.3.2. Odsjek prodaje i distribucije

Članak 85.

Odsjek prodaje i distribucije zaprima zahtjeve za kupnju publikacija putem standardnog obrasca na internetskoj stranici, elektronskom poštom, faksom, redovnom poštom, piše ponude, upisuje podatke u bazu korisnika, provjerava plaćanje naručenih publikacija, dostavlja publikacije poštom, elektroničkom poštom ili pouzećem, distribuira publikacije institucijama koje ih primaju bez naplate, kao i distribuciju publikacija ustrojstvenim jedinicama u Zavodu, evidentira zalihe, te dostavlja izvještaj o prodaji publikacija Odjelu publicistike kako bi se mogle planirati naklade.

Odsjek prodaje i distribucije obavlja poslove oko rješavanja zahtjeva za posebnim obradama: zaprima zahtjeve, rješava jednostavnije zahtjeve kao što su zahtjevi za podacima vanjske trgovine i drugi zahtjevi kojima se traže podaci s kojima Odsjek raspolaže, piše ponude, upisuje u bazu korisnika, kontrolira plaćanje zatraženih usluga za posebnim obradama, priprema podatke i dostavlja ih korisnicima redovnom ili elektroničkom poštom. Kompleksnije zahtjeve prosljeđuje stručnim odjelima radi izrade podataka korisnicima, piše ponude, upisuje u bazu korisnika, kontrolira plaćanje zatraženih usluga za posebnim obradama, provjerava dostavljene podatke od stručnih odjela i dostavlja ih korisnicima redovnom ili elektroničkom poštom.

Odsjek vodi bazu domaćih i stranih pretplatnika posebnih obrada, e-diseminaciju, registraciju preko Interneta za besplatno primanje priopćenja ili podataka, prodaju putem Interneta, registraciju posebnih grupa korisnika – primanje novosti.

12. SEKTOR INFORMATIČKIH TEHNOLOGIJA

Članak 86.

Sektor informatičkih tehnologija obavlja sve aktivnosti oko pružanja tehnološke osnovice za računalnu obradu statističkih istraživanja: planiranje, izbor i implementaciju informatičkih tehnologija kojima će se unaprijediti obrada podataka statističkih istraživanja, izgraditi statističke baze podataka, uvesti suvremene metode diseminacije i razmjene statističkih podataka između tijela državne uprave i ostalih korisnika u zemlji i inozemstvu, te omogućiti podrška odlučivanju temeljenom na kvalitetnim i pravovremenim statističkim podacima; planiranje, sudjelovanje u nabavi, implementaciji i održavanju računalnih resursa koji služe izgradnji i stalnom unaprjeđenju statističkog informacijskog sustava; sudjeluje na stručnim skupovima iz područja rada, prati tokove struke i stručnu literaturu, kontinuirano obrazuje svoje djelatnike i sudjeluje u informatičkom obrazovanju ostalih djelatnika Zavoda.

U Sektoru informatičkih tehnologija ustrojavaju se:

12.1. Odjel projektiranja i razvoja informatičkih sustava

12.2. Odjel organizacije, implementacije i održavanja sustava obrade podataka

12.3. Odjel izrade programske podrške za obradu i diseminaciju podataka

12.4. Odjel informatičkih infrastruktura i podrške

12.5. Odjel unosa podataka i varijabilnog ispisa obrazaca i publikacija.

12.1. Odjel projektiranja i razvoja informatičkih sustava

Članak 87.

Odjel projektiranja i razvoja informatičkih sustava obavlja sljedeće poslove: definiranje, izbor i uvođenje novih informatičkih tehnologija u redovnu produkciju. Rezultati rada ovog odjela moraju podržavati ukupan razvoj Zavoda, a posebno poslove vezane uz obradu podataka statističkih istraživanja te suvremenu diseminaciju dobivenih rezultata. Odjel je zadužen za sudjelovanje u projektima postavljanja informatičkih sustava za statistička istraživanja, realizaciju pilot-projekata uz korištenje novih informatičkih tehnologija, izradu projekata za velika i nestandardna statistička istraživanja (npr. Popis stanovništva) te podršku Zavodu u korištenju novih informatičkih tehnologija. Odjel je zadužen za praćenje i izbor novih informatičkih tehnologija, postavljanje informatičkih standarda koji će pridonijeti efikasnijem razvoju i korištenju programske podrške i izradu programske podrške koja će podržavati postavljene standarde.

Za obavljanje dijela poslova iz stavka 1. ovog članka ustrojavaju se:

12.1.1. Odsjek projektiranja informatičkih sustava

12.1.2. Odsjek razvoja informatičkih sustava.

12.1.1. Odsjek projektiranja informatičkih sustava

Članak 88.

Odsjek projektiranja informatičkog sustava obavlja sljedeće stručne poslove: projektiranje i dizajn novih informacijskih sustava za statistička istraživanja, realizaciju pilot-projekata uz korištenje novih informacijskih tehnologija te izradu projekata za velika i nestandardna statistička istraživanja kao što su Popis stanovništva ili Popis poljoprivrede. Prati potrebe za razvojem, primjenom novih standarda, procedura i informatičkih tehnologija. To uključuje stalno učenje i primjenu novih informacijskih tehnologija i alata.

12.1.2. Odsjek razvoja informatičkih sustava

Članak 89.

Odsjek razvoja informatičkog sustava obavlja sljedeće stručne poslove: praćenje i izbor novih informacijskih tehnologija, definiranje informatičkih standarda koji će pridonijeti efikasnijem razvoju i korištenju programske podrške te izradu programske podrške koja će podržavati postavljene standarde. Sudjeluje u projektima postavljanja informatičkih sustava za statistička istraživanja, realizaciju pilot-projekata uz korištenje novih informatičkih tehnologija. Odsjek daje podršku Zavodu u korištenju novih informatičkih tehnologija. To uključuje stalno učenje i primjenu novih informacijskih tehnologija i alata.

12.2. Odjel organizacije, implementacije i održavanja sustava obrade podataka

Članak 90.

Odjel organizacije, implementacije i održavanja sustava obrade podataka obavlja sljedeće poslove: primjenu standardnih alata i metoda za obradu podataka statističkih istraživanja, zadanih u okviru informatičkog sustava Zavoda, u svrhu kvalitetne, brže i jednostavnije proizvodnje statističkih informacija. Odjel je zadužen za davanje stručne pomoći korisnicima pri definiciji funkcija obrade podataka statističkih istraživanja, odabir programa i alata iz paketa standardnih alata, izradu posebne programske podrške ukoliko standardni alati nisu primjenjivi, izradu sustava, testiranje izvođenja, izradu dokumentacije o sustavu i uputa za korisnike, održavanje sustava, provođenje promjena i dopuna nastalih u projektnom zahtjevu.

Za obavljanje dijela poslova iz stavka 1. ovog članka ustrojavaju se:

12.2.1. Odsjek organizacije i implementacije sustava obrade podataka

12.2.2. Odsjek testiranja, izvođenja i održavanja sustava obrade podataka.

12.2.1. Odsjek organizacije i implementacije sustava
obrade podataka

Članak 91.

Odsjek organizacije i implementacije sustava obrade podataka obavlja sljedeće stručne poslove: organizacija i primjena standardnih alata i metoda obrade podataka statističkih istraživanja te izrada dokumentacije i uputa za korisnike sustava obrade podataka. Odsjek pruža stručnu pomoć korisnicima pri definiranju funkcija sustava obrade podataka te provodi promjene i dopune u sustavu. To uključuje stalno učenje i primjenu novih informacijskih tehnologija i alata.

12.2.2. Odsjek testiranja, izvođenja i održavanja sustava obrade podataka

Članak 92.

Odsjek testiranja, izvođenja i održavanja sustava obrade podataka obavlja sljedeće stručne poslove: testiranje i analizu aplikacija na testnim podacima, provođenje obrada i održavanje sustava obrade podataka, što obuhvaća provođenje promjena, nadopuna i nadogradnje aplikacija. To uključuje stalno učenje i primjenu novih informacijskih tehnologija i alata.

12.3. Odjel izrade programske podrške za obradu i diseminaciju podataka

Članak 93.

Odjel izrade programske podrške za obradu i diseminaciju podataka obavlja sljedeće poslove: izradu programa koji se koriste u okviru programske podrške obrade podataka statističkih istraživanja i održavanje tih programa. Izrada programa sadrži programe za obradu podataka na središnjem računalu, programe za obradu podataka na radnim stanicama u mreži, te programe za diseminaciju podataka putem interneta i ostalih medija.

Za obavljanje dijela poslova iz stavka 1. ovog članka ustrojavaju se:

12.3.1. Odsjek izrade programske podrške za obradu podataka,

12.3.2. Odsjek izrade programske podrške za diseminaciju podataka.

12.3.1. Odsjek izrade programske podrške
za obradu podataka

Članak 94.

Odsjek izrade programske podrške za obradu podataka obavlja sljedeće stručne poslove: izrada programa koji se koriste u okviru programske podrške obrade podataka statističkih istraživanja i održavanje tih programa. Izrada programa sadrži programe za obradu podataka na središnjem računalu te programe za obradu podataka na radnim stanicama u mreži. To uključuje stalno učenje i primjenu novih informacijskih tehnologija i alata.

12.3.2. Odsjek izrade programske podrške
za diseminaciju podataka

Članak 95.

Odsjek izrade programske podrške za diseminaciju podataka obavlja sljedeće stručne poslove: izrađuje kontrolne, dokumentacijske i publikacije tablice, kreira i održava web stranice, brine o zaštiti podataka, izrađuje programe za diseminaciju statističkih informacija putem različitih medija u tiskanoj i elektronskoj formi, odgovara na upite, šalje podatke u traženim formatu statističkim odjelima, Eurostatu i drugim korisnicima, prati informacije na web stranicama, tisku i ostalim medijima drugih statističkih ureda, obučava korisnike za korištenje statističkih podataka. To uključuje stalno učenje i primjenu novih informacijskih tehnologija i alata.

12.4. Odjel informatičkih infrastruktura i podrške

Članak 96.

Odjel informatičkih infrastruktura i podrške obavlja sljedeće poslove: upravljanje računalnom infrastrukturom Zavoda i podrška svim poslovima koji osiguravaju rad centralnog računala i računalno-komunikacijske mreže. Poslovi uključuju dizajn, implementaciju, testiranje i održavanje operacijskih sustava, praćenje rada, pouzdanosti i stabilnosti operacijskih sustava, određivanje i nadzor pravila kojima se osigurava sigurnost podataka, izvršavanje obrada i distribucije podataka statističkih istraživanja prema uputama i planovima, administriranje medija za pohranu podataka i održavanje arhive medija, vođenje evidencije postojeće računalne opreme i njezino održavanje, te praćenje potreba za nabavom nove opreme.

Za obavljanje dijela poslova iz stavka 1. ovoga članka ustrojavaju se:

12.4.1. Odsjek upravljanja mrežnim resursima

12.4.2. Odsjek održavanja operacijskih sustava.

12.4.1. Odsjek upravljanja mrežnim resursima

Članak 97.

Odsjek upravljanja mrežnim resursima obavlja sljedeće stručne poslove: projektira komunikacijsku infrastrukturu, planira uvođenje, održavanje i upravljanje komunikacijskom infrastrukturom, instalira i održava nadzorne i upravljačke komunikacijske programe, testira, prati rad i podešava parametre za bolje funkcioniranje komunikacijske opreme, surađuje sa drugim odjelima na poboljšanju korištenja komunikacijskih sustava.

12.4.2. Odsjek održavanja operacijskih sustava

Članak 98.

Odsjek održavanja operacijskih sustava obavlja sljedeće stručne poslove: projektira i planira uvođenje, održavanje i upravljanje operativnih, nadzornih, zaštitnih, upravljačkih sustava, instalira i održava nadzorne operativne sustave, testira, prati rad i podešava parametre za bolje funkcioniranje sustava, surađuje sa drugim odjelima na poboljšanju korištenja operacijskih sustava, planira i provodi procedure za privremeno i trajno čuvanje podataka na magnetskim medijima.

12.5. Odjel unosa podataka i varijabilnog ispisa obrazaca i publikacija

Članak 99.

Odjel unosa podataka i varijabilnog ispisa obrazaca i publikacija obavlja sljedeće poslove: prijenos podataka statističkih istraživanja s obrazaca na centralno računalo ili neko drugo računalo u mreži Zavoda korištenjem postupaka definiranih u odjelima koji se bave razvojem programske podrške, prema planiranim terminima i dinamici, te praćenje i izvješćivanje o statusu pojedinih poslova. Odjel je zadužen za poslove unosa podataka putem optičkog čitanja i prepoznavanja dokumenata, primjenu ove tehnologije na postojeća i nova statistička istraživanja, pružanje stručne pomoći korisnicima pri redefiniciji statističkih obrazaca, te za manualni unos podataka prepisivanjem s obrazaca u računala. Odjel također obavlja poslove na pripremi, organizaciji i implementaciji varijabilnog digitalnog tiska obrazaca i publikacija na sustavu digitalnog tiska u Zavodu.

Za obavljanje dijela poslova iz stavka 1. ovoga članka ustrojavaju se:

12.5.1. Odsjek unosa podataka

12.5.2. Odsjek varijabilnog ispisa obrazaca i publikacija.

12.5.1. Odsjek unosa podataka

Članak 100.

Odsjek unosa podataka obavlja sljedeće stručne poslove: unos podataka putem optičkog čitanja i prepoznavanja dokumenata, primjenu ove tehnologije na postojeća i nova statistička istraživanja, pružanje stručne pomoći korisnicima pri redefiniciji statističkih obrazaca te manualni unos podataka prepisivanjem s obrazaca u računala.

12.5.2. Odsjek varijabilnog ispisa obrazaca i publikacija

Članak 101.

Odsjek varijabilnog ispisa obrazaca i publikacija obavlja sljedeće stručne poslove: pripremu, organizaciju i implementaciju varijabilnog digitalnog tiska obrazaca i publikacija na sustavu digitalnog tiska u Zavodu. Pod tim poslovima smatra se priprema obrazaca i publikacija u kompatibilni format za aplikaciju varijabilnog tiska, priprema i organizira bazu podataka u kompatibilni format za aplikaciju varijabilnog tiska, programira aplikaciju varijabilnog tiska, izrađuje testni otisak i starta program za izradu finalnog otiska.

13. SEKTOR PRAVNIH, FINANCIJSKIH I OPĆIH POSLOVA

Članak 102.

Sektor pravnih, financijskih i općih poslova obavlja upravne, pravne, financijsko planske, računovodstvene i opće poslove, poslove javne nabave, stručne poslove iz djelokruga Zavoda koji se odnose na pripremu i izradu nacrta prijedloga zakona, uredbi, pravilnika, naredbi, naputaka i ostalih provedbenih akata, daje stručna mišljenja po pitanjima primjene i provedbe zakona i drugih propisa, obavlja poslove planiranja i upravljanja kadrovima, obavlja upravne i stručne poslove koji se odnose na planiranje i zapošljavanje, praćenje stanja i predlaganje mjera za unaprjeđenje upravljanja kadrovima, sudjeluje u izradi i realizaciji programa stručnog usavršavanja i osposobljavanja službenika i namještenika, izrađuje planove potrebnih financijskih sredstava za rad Zavoda, brine o zakonitoj primjeni važećih materijalno-financijskih propisa, organizira i koordinira rad računovodstvenih poslova, sastavlja glavne financijske i statističke periodične izvještaje, izrađuje proračun kroz sustav Državne riznice, brine o racionalnom i svrsishodnom korištenju sredstava osiguranih u državnom proračunu, vodi financijsko knjigovodstvo Zavoda, obavlja i druge poslove u svezi s financiranjem i računovodstvenim poslovima, obavlja poslove nabave roba, usluga i radova, obavlja poslove upravljanja i gospodarenja nekretninama u vlasništvu Republike Hrvatske, koje su dane Zavodu na upravljanje i korištenje, vodi i ažurira dokumentaciju o nekretninama i očevidnik nekretnina, sudjeluje u pripremi i izradi izvješća i prijedloga za osiguranje potrebnih sredstava za adaptaciju i rekonstrukciju poslovnih objekata koje koristi Zavod, obavlja poslove provođenja mjera zaštite od požara sukladno Zakonu o zaštiti od požara, obavlja poslove koji proizlaze iz Zakona o zaštiti na radu, obavlja poslove ekonomata, održavanja poslovnih objekata, poslove sigurnosti, poslove jedinstvene pisarnice, pismohrane, distribucije, telefonske centrale i kantine.

U Sektoru pravnih, financijskih i općih poslova ustrojavaju se:

13.1. Odjel za pravne poslove

13.2. Odjel za ljudske resurse

13.3. Odjel za planiranje i izvršavanje proračuna

13.4. Odjel za financijske i računovodstvene poslove

13.5. Odjel za javnu nabavu

13.6. Odjel za pisarnicu, opće poslove i zaštitu na radu.

13.1. Odjel za pravne poslove

Članak 103.

Odjel za pravne poslove priprema, usklađuje, izrađuje i upućuje u proceduru nacrte prijedloga zakona i drugih propisa iz djelokruga Zavoda, daje mišljenje na nacrte prijedloga zakona i drugih propisa iz djelokruga drugih tijela državne uprave, prati primjenu, provedbu i promjene u zakonodavstvu Republike Hrvatske, izrađuje pravilnike, naredbe, upute i druge akte iz djelokruga Zavoda, daje stručna mišljenja i objašnjenja u vezi s primjenom i provedbom zakona, drugih propisa i akata iz djelokruga Zavoda, izrađuje nacrte ugovora i sporazuma iz djelokruga Zavoda, daje stručno mišljenje na dostavljene nacrte ugovora i sporazuma, izrađuje ugovore koje Zavod sklapa s pravnim i fizičkim osobama, osim ugovora koji se odnose na predpristupne fondove, zajmove i darovnice, pruža stručnu pravnu pomoć svim ustrojstvenim jedinicama Zavoda, odgovara na upite Državnog odvjetništva Republike Hrvatske, obavlja sve druge pravne poslove Zavoda.

13.2. Odjel za ljudske resurse

Članak 104.

Odjel za ljudske resurse brine se o upravljanju kadrovima i njihovom razvoju, daje stručna mišljenja koja se odnose na državnu službu, obavlja kadrovske poslove za potrebe Zavoda vezane za pripremu plana prijama u državnu službu, prijam, raspoređivanje, premještaj i prestanak državne služe, izrađuje sva rješenja, odluke i ugovore iz radnih odnosa, brine o drugim pravima, obvezama i odgovornostima državnih službenika i namještenika, vodi očevidnik državnih službenika i namještenika i druge kadrovske evidencije, koordinira obavljanje kadrovskih poslova za Zavod, izrađuje i sudjeluje u izradi prijedloga uredbe o unutarnjem ustrojstvu Zavoda i pravilnika o unutarnjem redu, sudjeluje u izradi strategija, programa i planova izobrazbe za Zavod, sudjeluje u realizaciji programa stručnog usavršavanja i osposobljavanja službenika i namještenika, daje stručna mišljenja koja se odnose na državnu službu, izrađuje izvješća o stanju kadrova, daje stručnu pravnu pomoć svim ustrojstvenim jedinicama Zavoda.

Za obavljanje dijela poslova iz stavka 1. ovoga članka ustrojavaju se:

13.2.1. Odsjek za službeničke odnose

13.2.2. Odsjek za razvoj i upravljanje kadrovima.

13.2.1. Odsjek za službeničke odnose

Članak 105.

Odsjek za službeničke odnose priprema prijedloge planova prijama u državnu službu, obavlja kadrovske poslove vezane za prijam, raspoređivanje, premještaj i prestanak državne službe, te u vezi s drugim pravima, obvezama i odgovornostima državnih službenika i namještenika, izrađuje izvješća o stanju kadrova, provodi postupak prijava i odjava na mirovinsko i zdravstveno osiguranje svih zaposlenika, te zdravstveno osiguranje članova njihovih obitelji, vodi osobne očevidnike državnih službenika i namještenika, obavlja poslove u vezi žalbi državnih službenika o kojima rješava Odbor za državnu službu i izrađuje odgovore na tužbe kod Upravnog suda Republike Hrvatske, obavlja poslove u vezi provođenja postupaka utvrđivanja odgovornosti službenika za lake i teške povrede službene dužnosti, daje stručna mišljenja o pitanjima koja se odnose na državnu službu, pruža stručnu pravnu pomoć svim ustrojstvenim jedinicama Zavoda i obavlja i druge poslove u vezi službeničkih i radnopravnih odnosa državnih službenika i namještenika.

13.2.2. Odsjek za razvoj i upravljanje kadrovima

Članak 106.

Odsjek za razvoj i upravljanje kadrovima obavlja upravne i stručne poslove koji se odnose na upravljanje kadrovima i njihov razvoj, prati rad, napredovanje i promicanje državnih službenika, sudjeluje u izradi strategija, programa i planova izobrazbe za potrebe Zavoda, izrađuje plan usavršavanja i organizira i koordinira programe obuke i usavršavanja državnih službenika Zavoda, obavlja poslove u vezi provedbe i uspješnosti procesa stručnog usavršavanja službenika, izrađuje nove obrazovne metode, potiče obrazovanje trenera, utvrđuje individualne potrebe za školovanjem, obavlja koordinaciju edukacije sukladno katalogu programa izobrazbe Središnjeg državnog ureda za upravu, provodi analizu troškova i koristi provedene izobrazbe, predlaže programe studijskog dopusta za osposobljavanje i usavršavanje državnih službenika, sudjeluje u planiranju godišnjih financijskih sredstava potrebnih za izobrazbu na razini potreba Zavoda, te izradi financijskog plana iz svog djelokruga, obavlja poslove u vezi ocjene rada i učinkovitosti državnih službenika, kao i druge poslove koji se odnose na razvoj ljudskih resursa u državnoj službi.

13.3. Odjel za planiranje i izvršavanje proračuna

Članak 107.

Odjel za planiranje i izvršavanje proračuna organizira i koordinira rad na izradi financijskih planova potrebnih financijskih sredstava za rad Zavoda, sukladno zakonskim propisima služeći se metodom racionalnog i namjenskog korištenja proračunskih sredstava, priprema podlogu za izradu mjesečnih financijskih planova, priprema izmjene i dopune financijskih planova i zahtjeve za preraspodjelu sredstava, obavlja poslove područne riznice, radi na izvršavanju rashoda i izdataka, obavlja poslove unosa rezervacije sredstava i ispostavlja zahtjeve za plaćanje sa jedinstvenog računa riznice, priprema i kontrolira zahtjeve za izvršavanje svih rashoda iz sustava Državne riznice, prati izvršenje obveza po kapitalnim projektima, surađuje i obavlja potrebna usklađenja s Ministarstvom financija, izrađuje izvješća o izvršavanju financijskih planova i predlaže korištenje i racionalizaciju sredstava, obavlja usklađenja s Odjelom za financijske i računovodstvene poslove, sudjeluje u sastavljanju financijskih i statističkih izvještaja, prati projekte financirane iz inozemnih zajmova, darovnica i donacija, planira financijska sredstva potrebna za održavanje, investicijsko održavanje i kapitalne projekte, planira godišnja financijska sredstva potrebna za nabavu na razini potreba Zavoda te obavlja druge poslove iz svoga djelokruga.

13.4. Odjel za financijske i računovodstvene poslove

Članak 108.

Odjel za financijske i računovodstvene poslove organizira, koordinira, kontrolira i prati izvršenje svih financijskih i računovodstvenih poslova u skladu sa zakonskim propisima, obavlja stručne poslove koji se odnose na analitičko planske, obračunske, računovodstveno–knjigovodstvene, kontrolne i druge poslove, brine o zakonitoj primjeni važećih materijalno-financijskih propisa, obavlja računovodstvenu kontrolu prije isplate, vodi zakonom propisane poslovne knjige i knjigovodstvene isprave, evidentira sve poslovne događaje i novčane transakcije, obavlja poslove obračuna plaća, naknade zaposlenima, obračuna i isplate dohotka vanjskim suradnicima, vodi blagajničko poslovanje, obavlja kontrolu i obračun dnevnica za službena putovanja u zemlji i inozemstvu, kontira, knjiži i knjigovodstveno prati izvršenje svih rashoda i prihoda, organizira, koordinira i kontrolira godišnji popis imovine, obveza i potraživanja, vodi knjigovodstvo nefinancijske imovine, prati projekte financirane iz inozemnih zajmova, darovnica i donacija, sastavlja godišnje, periodične i mjesečne financijske izvještaje kao i izvještaje za statističke, porezne i druge potrebe, obavlja usklađenja s Odjelom za planiranje i izvršavanje proračuna, te druge poslove iz svoga djelokruga.

13.5. Odjel za javnu nabavu

Članak 109.

U Odjelu za javnu nabavu obavljaju se sljedeći poslovi: poslovi nabave roba, usluga i radova sukladno Zakonu o javnoj nabavi i podzakonskim aktima što uključuje planiranje predmeta nabave sukladno osiguranim sredstvima u državnom proračunu te izradu godišnjeg plana nabave u suradnji sa Odjelom za planiranje i izvršavanje proračuna, organiziranje i provođenje postupaka javne nabave roba, usluga i radova, praćenje izvršenja nabave, priprema i izrada ugovora iz područja javne nabave te praćenje izvršenja ugovornih obveza, naručivanje roba, radova i usluga prema sklopljenim godišnjim ugovorima, vođenje skladišta potrošnog materijala, vođenje propisane evidencije o provedenim postupcima javne nabave i ugovorima zaključenim temeljem istih, izradu traženih izvještaja o provedenim postupcima javne nabave, davanje mišljenja i savjeta iz područja javne nabave drugim ustrojstvenim jedinicama u Zavodu, izrada financijskog plana iz svog djelokruga.

13.6. Odjel za pisarnicu, opće poslove i zaštitu na radu

Članak 110.

U Odjelu za pisarnicu, opće poslove i zaštitu na radu obavljaju se sljedeći poslovi: poslovi obrane i sigurnosti te s tim u vezi pripremaju se planovi i predlažu mjere, prati stanje civilnih obrambenih priprema te u suradnji s Ministarstvom obrane predlaže mjere, obavlja poslove u vezi s provedbom zakona i podzakonskih propisa iz područja obrane i sigurnosti, obavlja poslove zaštite na radu i protupožarne zaštite, organiziranja godišnjeg popisa (inventure), vođenje jedinstvenog urudžbenog zapisnika i upisnika predmeta upravnog postupka, poslovi pismohrane, vođenja arhivske knjige i popisa gradiva, ostali poslovi uredskog poslovanja u jedinstvenoj pisarnici, poslovi prijama, dostave, otpreme, distribucije, poslovi prijevoza, kontrole ispravnosti i održavanja službenih automobila, poslovi organizacije i nadziranja popravaka i radova, opremanja prostora Zavoda, održavanja i preseljenja sredstava i opreme Zavoda, vođenja očevidnika imovine Zavoda, te uslužni poslovi telefonske centrale i kantine.

Za obavljanje dijela poslova iz stavka 1. ovoga članka ustrojavaju se:

13.6.1. Pododsjek za pisarnicu i arhivu

13.6.2. Pododsjek za opće i tehničke poslove

13.6.3. Pododsjek za zaštitu na radu.

13.6.1. Pododsjek za pisarnicu i arhivu

Članak 111.

Pododsjek za pisarnicu i arhivu obavlja poslove vođenja jedinstvenog urudžbenog zapisnika i upisnika predmeta upravnog postupka, organizira i provodi poslove statističke pismohrane, pismohrane pravnih poslova, računovodstva i tekućeg poslovanja, vodi arhivske knjige i popise gradiva, organizira predaju arhivskoga gradiva nadležnom arhivu, obavlja poslove vezane za izlučivanje gradiva, surađuje s djelatnicima nadležnog arhiva, kontrolira i pruža stručnu pomoć pismohranama statistika na lokalnoj (regionalnoj) razini te poslove prijama, dostave, otpreme, distribucije, poslove prijevoza, kontrole ispravnosti i održavanja službenih automobila.

13.6.2. Pododsjek za opće i tehničke poslove

Članak 112.

Pododsjek za opće i tehničke poslove obavlja poslove održavanja poslovnih zgrada Zavoda, organiziranja godišnjeg popisa (inventure), poslove organizacije i nadziranja popravaka i radova, opremanja prostora Zavoda, održavanja i preseljenja sredstava i opreme Zavoda, vođenja očevidnika imovine Zavoda, te uslužne poslove telefonske centrale i kantine.

13.6.3. Pododsjek za zaštitu na radu

Članak 113.

Pododsjek za zaštitu na radu obavlja sljedeće stručne poslove; uređivanja i provođenja zaštite na radu i zaštite zdravlja na radu; izradu programa osposobljavanja i osposobljavanje službenika i namještenika za siguran način rada; ispitivanje sredstava rada i načina upotrebe osobnih zaštitnih sredstava i opreme; izradu sustava obavješćivanja i upotrebe znakova obavješćivanja; izradu pisanih uputa o sigurnom načinu rada i postupku s ozlijeđenim i oboljelim službenicima i namještenicima, zaštiti nepušača, zabrani unošenja i pijenja alkohola i uzimanja drugih sredstava ovisnosti za vrijeme rada, zaštiti posebnih kategorija službenika i namještenika; određivanje pravila ponašanja u vezi sa zaštitom od požara te evakuacije i spašavanja; nadzor nad provođenjem i poštivanjem propisanih postupaka.

IV. UPRAVLJANJE ZAVODOM

Članak 114.

Radom Zavoda upravlja ravnatelj.

Zamjenik ravnatelja zamjenjuje ravnatelja u slučaju njegovog izbivanja ili spriječenosti, te obavlja i druge poslove koje mu povjeri ravnatelj.

Pomoćnici ravnatelja upravljaju radom sektora, te obavljaju i druge poslove koje im povjeri ravnatelj.

Radom Kabineta ravnatelja upravlja tajnik Kabineta ravnatelja.

Radom odjela upravljaju načelnici.

Radom odsjeka i pododsjeka upravljaju voditelji.

Članak 115.

Ravnatelj Zavoda odgovoran je za svoj rad Vladi Republike Hrvatske.

Zamjenik ravnatelja odgovoran je za svoj rad ravnatelju.

Pomoćnici ravnatelja odgovorni su za svoj su rad ravnatelju.

Tajnik Kabineta ravnatelja odgovoran je za svoj rad ravnatelju.

Načelnici odjela u sastavu sektora odgovorni su za svoj rad ravnatelju i pomoćniku ravnatelja.

Načelnici samostalnih odjela odgovorni su za svoj rad ravnatelju.

Voditelji odsjeka odgovorni su za svoj rad ravnatelju, pomoćniku ravnatelja i načelniku odjela.

Voditelji pododsjeka odgovorni su za svoj rad ravnatelju, pomoćniku ravnatelja, načelniku odjela i voditelju odsjeka.

Članak 116.

Savjetodavno tijelo ravnatelja je Stručni kolegij.

U sastavu Stručnog kolegija su zamjenik ravnatelja, pomoćnici ravnatelja i tajnik Kabineta ravnatelja.

Ostali službenici Zavoda pozivaju se na sjednice Stručnog kolegija po potrebi.

V. SLUŽBENICI I NAMJEŠTENICI ZAVODA

Članak 117.

Poslove i zadatke iz djelokruga Zavoda, ovisno o vrsti, složenosti, stručnoj spremi i drugim uvjetima obavljaju službenici i namještenici, raspoređeni na radna mjesta, sukladno propisima.

Okvirni broj potrebnih državnih službenika i namještenika za obavljanje poslova iz nadležnosti Zavoda prikazan je u tablici koja je sastavni dio ove Uredbe i objavljuje se u »Narodnim novinama«.

VI. SURADNJA S DRUGIM TIJELIMA DRŽAVNE UPRAVE I PRAVNIM OSOBAMA KOJE
IMAJU JAVNE OVLASTI

Članak 118.

Zavod surađuje s drugim tijelima državne uprave i s pravnim osobama koje imaju javne ovlasti u vezi s obavljanjem stručnih i upravnih poslova iz djelokruga Zavoda.

Zavod surađuje sa stručnim, znanstvenim i drugim ustanovama i institucijama radi rješavanja pojedinih stručnih i upravnih pitanja iz djelokruga Zavoda.

Članak 119.

Za raspravljanja o pojedinim pitanjima iz djelokruga rada Zavoda, utvrđivanja nacrta propisa, davanja stručnih mišljenja i prijedloga o značajnim pitanjima iz djelokruga Zavoda, rada na projektima, ravnatelj osniva stručne savjete i radne grupe.

Aktom o osnivanju utvrđuje se djelokrug i način rada, te voditelj stručnog savjeta odnosno radne grupe.

VII. PRIJELAZNE I ZAVRŠNE ODREDBE

Članak 120.

Pitanja od značenja za rad Zavoda koja nisu uređena zakonom, Uredbom o načelima za unutarnje ustrojstvo tijela državne uprave i ovom Uredbom, uredit će se Pravilnikom o unutarnjem redu Zavoda.

Pravilnikom iz stavka 1. ovoga članka utvrdit će se radna mjesta u Zavodu, opis poslova koji se obavljaju na radnim mjestima, stručni uvjeti za raspored na radna mjesta, broj službenika i namještenika, te druga pitanja od značenja za rad Zavoda.

Ravnatelj Zavoda donijet će Pravilnik o unutarnjem redu Zavoda u roku od 30 dana od dana stupanja na snagu ove Uredbe, uz prethodnu suglasnost središnjeg tijela državne uprave nadležnog za službeničke odnose.

Ravnatelj Zavoda donijet će temeljem Pravilnika o unutarnjem redu Zavoda rješenja o rasporedu državnih službenika i ugovore o radu namještenika Zavoda u roku od 30 dana od njegovog donošenja.

Službenici i namještenici Zavoda nastavljaju raditi na svojim dosadašnjim radnim mjestima, te zadržavaju plaće i druga prava prema dosadašnjim rješenjima i ugovorima o radu, do donošenja rješenja o rasporedu službenika na radna mjesta i sklapanja ugovora o radu s namještenicima u skladu s novim Pravilnikom o unutarnjem redu Zavoda.

Članak 121.

Danom stupanja na snagu ove Uredbe prestaje važiti Uredba o unutarnjem ustrojstvu Državnog zavoda za statistiku (»Narodne novine«, br. 70/2001 i 108/2006).

Članak 122.

Ova Uredba stupa na snagu osmoga dana od dana objave u »Narodnim novinama«.

Klasa: 023-03/09-01/16

Urbroj: 5030120-09-1

Zagreb, 19. lipnja 2009.

Potpredsjednica Vlade
i ministrica obitelji, branitelja i međugeneracijske solidarnosti
Jadranka Kosor, dipl. iur., v. r.

TABELARNI PRIKAZ OKVIRNOG BROJA DRŽAVNIH SLUŽBENIKA I NAMJEŠTENIKA U DRŽAVNOM ZAVODU ZA STATISTIKU

|  |  |  |
| --- | --- | --- |
| Ravnatelj 1 | | |
|  | | Broj državnih službenika i namještenika |
|  | Zamjenik ravnatelja | 1 |
| 1. | Kabinet ravnatelja | 4 |
| 2. | Odjel za međunarodnu suradnju | 4 |
| 3. | Odjel za provedbu projekata | 7 |
| 4. | Odjel za unutarnju reviziju | 3 |
| 5. | Odjel za strategijski razvoj statističkog sustava | 4 |
| 6. | SEKTOR POSLOVNIH STATISTIKA | 1 |
| 6.1. | Odjel strukturnih poslovnih statistika | 6 |
| 6.2. | Odjel statistike građevinarstva | 14 |
| 6.3. | Odjel statistike industrije, energije i informacijskog društva | 1 |
| 6.3.1. | Odsjek kratkoročnih poslovnih statistika industrije | 9 |
| 6.3.2. | Odsjek proizvodnih i strukturnih statistika industrije | 11 |
| 6.3.3. | Odsjek statistike energije i informacijskog društva | 1 |
| 6.3.3.1. | Pododsjek statistike energije i razvoja cijena | 3 |
| 6.3.3.2. | Pododsjek statistike informacijskog društva | 3 |
| 6.4. | Odjel statistike trgovine i ostalih usluga | 1 |
| 6.4.1. | Odsjek statistike distributivne trgovine i ugostiteljstva | 1 |
| 6.4.1.1. | Pododsjek statistike distributivne trgovine | 4 |
| 6.4.1.2. | Pododsjek statistike ugostiteljstva | 3 |
| 6.4.2. | Odsjek statistike ostalih usluga | 4 |
| 6.5. | Odjel statistike robne razmjene s inozemstvom | 1 |
| 6.5.1. | Odsjek za Extrastat | 4 |
| 6.5.2. | Odsjek za Intrastat | 6 |
| 6.6. | Odjel statistike turizma | 11 |
| 6.7. | Odjel statistike transporta i komunikacija | 11 |
| 7. | SEKTOR POLJOPRIVREDE, ŠUMARSTVA, RIBARSTVA I ZAŠTITE OKOLIŠA | 1 |
| 7.1. | Odjel proizvodnih statistika poljoprivrede, šumarstva ribarstva | 1 |
| 7.1.1. | Odsjek statistika biljne proizvodnje i registar poljoprivrednih gospodarstva | 6 |
| 7.1.2. | Odsjek statistika stočarstva, šumarstva i ribarstva | 5 |
| 7.2. | Odjel statistike cijena i ekonomskih računa poljoprivrede | 1 |
| 7.2.1. | Odsjek cijena u poljoprivredi | 5 |
| 7.2.2. | Odsjek ekonomskih računa poljoprivrede | 5 |
| 7.3. | Odjel statistike zaštite okoliša | 4 |
| 8. | SEKTOR DRUŠTVENIH STATISTIKA | 1 |
| 8.1. | Odjel statistike stanovništva | 1 |
| 8.1.1. | Odsjek vitalne statistike i migracija | 6 |
| 8.1.2. | Odsjek popisa stanovništva | 7 |
| 8.2. | Odjel statistika obrazovanja i kulture | 1 |
| 8.2.1. | Odsjek statistike obrazovanja | 6 |
| 8.2.2. | Odsjek statistike kulture | 4 |
| 8.3. | Odjel statistike znanosti i tehnologije | 4 |
| 8.4. | Odjel statistike pravosuđa i uprave | 1 |
| 8.4.1. | Pododsjek kaznenog prava | 3 |
| 8.4.2. | Pododsjek prekršajnog prava | 2 |
| 8.4.3. | Pododsjek za metodologije statistike pravosuđa | 3 |
| 8.5. | Odjel statistike potrošnje i dohotka kućanstava | 1 |
| 8.5.1. | Odsjek statistike potrošnje | 6 |
| 8.5.2. | Odsjek statistike dohotka | 4 |
| 8.6. | Odjel statistike tržišta rada | 1 |
| 8.6.1. | Odsjek statistike ekonomske aktivnosti stanovništva | 9 |
| 8.6.2. | Odsjek administrativne zaposlenosti, zarada i troška rada | 18 |
| 9. | SEKTOR EKONOMSKIH STATISTIKA | 1 |
| 9.1. | Odjel za metodologije i baze podataka nacionalnih računa | 1 |
| 9.1.1. | Odsjek metodologija i baza podataka | 3 |
| 9.1.2. | Odsjek za investicije | 4 |
| 9.2. | Odjel obračuna BDP-a proizvodna i dohodovna metoda | 1 |
| 9.2.1. | Odsjek obračuna godišnjeg BDP-a proizvodna i dohodovna metoda | 4 |
| 9.2.2. | Odsjek obračuna tromjesečnog BDP-a proizvodna i dohodovna metoda i regionalnog BDP-a | 3 |
| 9.3. | Odjel obračuna BDP-a rashodna metoda | 4 |
| 9.4. | Odjel sektorskih računa | 5 |
| 9.5. | Odjel za Tablice ponude i uporabe te Input/Output tablice | 6 |
| 9.6. | Odjel statistike cijena i pariteta kupovne moći | 1 |
| 9.6.1. | Odsjek za Indeks potrošačkih cijena i Harmonizirani indeks potrošačkih cijena | 4 |
| 9.6.2. | Odsjek za cijene industrijskih proizvoda pri proizvođačima | 4 |
| 9.6.3. | Odsjek pariteta kupovne moći | 3 |
| 9.7. | Odjel za statistiku dugotrajne imovine | 3 |
| 10. | SEKTOR STATISTIČKIH INFRASTRUKTURA | 1 |
| 10.1. | Odjel statističkog poslovnog registra | 8 |
| 10.2. | Odjel administrativnog poslovnog registra, prostornih i ostalih statističkih registara | 1 |
| 10.2.1. | Odsjek administrativnog poslovnog registra | 11 |
| 10.2.2. | Odsjek prostornih i ostalih statističkih registara | 5 |
| 10.3. | Odjel klasifikacija, uzorkovanja, statističkih metoda i analiza | 9 |
| 10.4. | Odjel za statističku obradu, ankete i koordinaciju područnih jedinica | 1 |
| 10.4.1. | Pododsjek statističke obrade | 40 |
| 10.4.2. | Pododsjek za ankete i koordinaciju područnih jedinica | 3 |
| 11. | SEKTOR INFORMACIJA, USLUGA I PUBLIKACIJA | 1 |
| 11.1. | Odjel za publicistiku | 1 |
| 11.1.1. | Odsjek uredništva | 9 |
| 11.1.2. | Odsjek grafičke pripreme publikacija i obrazaca za web i tisak | 17 |
| 11.2. | Odjel informacija | 5 |
| 11.3. | Odjel za odnose s korisnicima | 1 |
| 11.3.1. | Odsjek za odnose s javnošću i komunikaciju s korisnicima | 5 |
| 11.3.2. | Odsjek prodaje i distribucije | 4 |
| 12. | SEKTOR INFORMATIČKIH TEHNOLOGIJA | 1 |
| 12.1. | Odjel projektiranja i razvoja informatičkih sustava | 1 |
| 12.1.1. | Odsjek projektiranja informatičkih sustava | 7 |
| 12.1.2. | Odsjek razvoja informatičkih sustava | 10 |
| 12.2. | Odjel organizacije, implementacije i održavanja sustava obrade podataka | 1 |
| 12.2.1. | Odsjek organizacije i implementacije sustava obrade podataka | 5 |
| 12.2.2. | Odsjek testiranja, izvođenja i održavanja sustava obrade podataka | 5 |
| 12.3. | Odjel izrade programske podrške za obradu i diseminaciju podataka | 1 |
| 12.3.1. | Odsjek izrade programske podrške za obradu podataka | 4 |
| 12.3.2. | Odsjek izrade programske podrške za diseminaciju podataka | 4 |
| 12.4. | Odjel informatičkih infrastruktura i podrške | 1 |
| 12.4.1. | Odsjek upravljanja mrežnim resursima | 7 |
| 12.4.2. | Odsjek održavanja operacijskih sustava | 10 |
| 12.5. | Odjel unosa podataka i varijabilnog ispisa obrazaca i publikacija | 1 |
| 12.5.1. | Odsjek unosa podataka | 18 |
| 12.5.2. | Odsjek varijablinog ispisa obrazaca i publikacija | 2 |
| 13. | SEKTOR PRAVNIH, FINANCIJSKIH I OPĆIH POSLOVA | 1 |
| 13.1. | Odjel za pravne poslove | 3 |
| 13.2. | Odjel za ljudske resurse | 1 |
| 13.2.1. | Odsjek za službeničke odnose | 3 |
| 13.2.2. | Odsjek za razvoj i upravljanje kadrovima | 3 |
| 13.3. | Odjel za planiranje i izvršavanje proračuna | 5 |
| 13.4. | Odjel za financijske i računovodstvene poslove | 9 |
| 13.5. | Odjel za javnu nabavu | 5 |
| 13.6. | Odjel za pisarnicu, opće poslove i zaštitu na radu | 1 |
| 13.6.1. | Pododsjek za pisarnicu i arhivu | 8 |
| 13.6.2. | Pododsjek za opće i tehničke poslove | 15 |
| 13.6.3. | Pododsjek za zaštitu na radu | 2 |
| Ukupan broj državnih službenika i namještenika | | 527 |

Uredba, NN 74/2009-1770
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)